title: Baltatševon piiri

text: Baltatševon eli Baltasin piiri (, ) on hallintopiiri Baškortostanissa. Piirin hallinnollinen keskus on Starobaltatševon kylä, joka sijaitsee 220 kilometriä pääkaupungista Ufasta. Piiri on perustettu vuonna 1930 ja siihen kuuluu 17 kylähallintoaluetta. Piirin pinta-ala on 1 592 km².


title: Baltatševon piiri

text: Baltasin piirissä oli 24 900 asukasta vuonna 1995 ja asukastiheys oli 16 asukasta/km². Suurimmat etniset ryhmät ovat tataarit, baškiirit ja marit.


title: Brian Boitano

text: Brian Anthony Boitano (s. 22. lokakuuta 1963 Mountain View, Kalifornia) on yhdysvaltalainen taitoluistelija, maailmanmestari ja olympiavoittaja. Boitano voitti olympiakultaa Calgaryssa 1988 ja siirtyi sen jälkeen ammattilaiseksi. Amatöörinä hän voitti maailmanmestaruuden 1986 ja 1988, ammattilaisena kuudesti 1988–1992 ja 1994. Jo Sarajevon 1984 olympialaisissa hän sijoittui viidenneksi.


title: Brian Boitano

text: Lillehammerin talviolympialaisissa 1994 ammattilaiset saivat osallistua ensi kertaa taitoluisteluun. Yhtenä ennakkosuosikeista Boitano epäonnistui lyhytohjelmassaan kolmoisaxelissa ja oli lopputuloksissa vasta kuudes.


title: Brian Boitano

text: Animaatiosarjassa "South Park" esiintyy usein supersankari, joka on karikatyyri Brian Boitanosta. "" -elokuvassa on musiikkiesitys nimeltä ”What Would Brian Boitano Do?”.


title: Mebrahtom Keflezighi

text: Mebrahtom Keflezighi (s. 5. toukokuuta 1975 Asmara, Eritrea) on yhdysvaltalainen kestävyysjuoksija.


title: Mebrahtom Keflezighi

text: Keflezighin ollessa 12-vuotias hänen 13-henkinen perheensä muutti pakolaisena Italian kautta Yhdysvaltoihin. He asettuivat asumaan San Diegoon ja anoivat Yhdysvaltojen kansalaisuutta vuonna 1997. Tuohon aikaan ei ollut vielä varmaa, että Eritrea osallistuisi Sydneyn olympialaisiin omalla joukkueellaan. Keflezighi sai Yhdysvaltojen kansalaisuuden 2. heinäkuuta 1998 ja otti heti osaa Yhdysvaltojen mestaruuskilpailujen 5 000 metrin juoksuun, jossa sijoittui neljänneksi. Hän sijoittui seuraavan vuoden Yhdysvaltojen mestaruuskilpailuissa 10 000 metrin juoksussa samoin neljänneksi.


title: Mebrahtom Keflezighi

text: Vuonna 2000 Keflezighi voitti Yhdysvaltojen mestaruuden 10 000 metrillä ja pääsi näin Sydneyn olympialaisiin. Flunssan takia hän sijoittui olympialaisissa kuitenkin vasta kahdenneksitoista. Vuonna 2001 hän teki uuden Yhdysvaltojen ennätyksen 10 000 metrillä ajalla 27.13,98. Edmontonin MM-kisoissa hän oli samalla matkalla kahdeskymmeneskolmas. Seuraavana vuonna hän voitti jälleen 10 000 metrin Yhdysvaltojen mestaruuden ja osallistui ensimmäistä kertaa New Yorkin maratonille, jossa sijoittui yhdeksänneksi. Vuonna 2003 hän oli Pariisin MM-kisoissa 10 000 metrillä kuudestoista ja Chicagon maratonilla seitsemäs.


title: Mebrahtom Keflezighi

text: Vuonna 2004 hän osallistui Ateenan olympialaisten maratonille. Hän sijoittui juoksussa toiseksi voittamalla kolmanneksi tulleen Vanderlei de Liman 42 sekunnilla. New Yorkin maratonilla hän oli toinen 2004 ja kolmas 2005. Bostonin maratonilla hän sijoittui kolmanneksi 2006. Keflezighi voitti New Yorkin maratonin 2009 ennätyksellään 2.09.15. Vuonna 2012 hän sijoittui Lontoon olympialaisten maratonilla neljänneksi ajalla 2.11.06. Vuonna 2014 hän voitti Bostonin maratonin ajalla 2.08.37.


title: Mebrahtom Keflezighi

text: Keflezighin ennätykset ovat 1 500 metrillä 3.42,29 (1998), 5 000 metrillä 13.11,77 (2000), 10 000 metrillä 27.13,98 (2001) ja maratonilla 2.08.37 (2014).


title: Moottoripyöräilyn Grand Prix -kausi 1972

text: Ratamoottoripyöräilyn MM-kausi 1972 oli kaikkien aikojen 24. lajissaan. Kaudella kilpailtiin viidessä luokassa: 500cc, 350cc, 250cc, 125cc ja 50cc. Giacomo Agostini hallitsi 500- ja 350cc:sia ja Ángel Nieto 125- sekä 50cc:sia. 250cc:ssa mestari oli suomalainen Jarno Saarinen.


title: Bižbuljakin piiri

text: Bižbuljakin piiri (, ) on paikallinen itsehallintoalue Baškortostanin länsiosassa Orenburgin alueen rajalla. Piirin hallinnollinen keskus on Bižbuljakin kylä, joka sijaitsee 230 kilometriä pääkaupungista Ufasta. Piiri on perustettu vuonna 1930 ja siihen kuuluu 13 maalaiskuntaa. Piirin pinta-ala on 2 134 km².


title: Bižbuljakin piiri

text: Bižbuljakin piirissä oli 27 500 asukasta vuonna 2010 ja asukastiheys oli 13 asukasta/km². Suurimmat etniset ryhmät ovat tšuvassit, tataarit ja baškiirit.


title: Isaac Kiprono Songok

text: Isaac Kiprono Songok (s. 25. huhtikuuta 1984 Nandin piirikunta, Kenia) on kalenjin-heimoon kuuluva kenialainen juoksija.


title: Isaac Kiprono Songok

text: Vuonna 2001 hän voitti Debrecenissä käydyissä nuorten MM-kisoissa 1 500 metrillä kultamitalin ajalla 3.36,78. Maastojuoksun MM-kisoista Songok on voittanut tukun mitaleita. 2004 Brysselissä hän oli lyhyellä matkalla seitsemäs ja saavutti Kenian joukkueessa pronssia. 2005 Saint-Etiennessa ja Saint Galmierissa hän juoksi lyhyellä matkalla pronssille ja sai joukkuekilpailusta hopeaa Kenenisa Bekelen tähdittämän Etiopian takana. 2006 Fukuokassa hän oli lyhyellä matkalla hopealla jälleen Bekelen takana ja sai lisäksi matkan joukkuekilpailusta kultamitalin. Kesäkuussa 2006 hän voitti 5 000 metrin kilpailun Kultaisen liigan Oslon GP:ssä jättäen taakseen Bekelen. Osakan MM-kilpailuissa 2007 hän karsiutui 5 000 metrillä alkuerissä.


title: Isaac Kiprono Songok

text: Songok on 170 senttimetriä pitkä ja painaa 54 kilogrammaa.


title: Auto Technisches Spezialzubehör

text:
ATS oli saksalainen Formula 1 -talli, joka ajoi Pensken autoilla vuonna 1977 ja toimi itse valmistajana vuosina 1978–1984. Tallin nimi on lyhenne sanoista Auto Technisches Spezialzubehör. Ensimmäisenä valmistajavuonnaan talli ajatti kahta autoa, seuraavina vuosina yleensä yhtä. Korkein saavutus tallin autolla oli viides sija. Moottoreina talli käytti Ford Cosworth V8:aa ja BMW:n turbokonetta. Kuljettajina toimivat muun muassa Jochen Mass, Keke Rosberg, Manfred Winkelhock ja Gerhard Berger. Berger ajoi tallin viimeisellä kaudella pistesijalle Italian GP:ssä, mutta ei saanut pisteitä, koska ajoi toisella autolla tallien ilmoittaessa kaudelle vain yhden auton.
"*" Laiton osallistuminen kilpailun lähtöön.
‡ Pistesija tallin toisella autolla, jolla ei voinut kerätä pisteitä.


title: Bimbo (Keski-Afrikka)

text: Bimbo on Ombella-M'pokon prefektuurin pääkaupunki Keski-Afrikan tasavallassa. Vuonna 2003 sen asukasluku oli 124 176 joten se on maan toiseksi suurin kaupunki Banguin jälkeen.


title: Henkilövaali

text: Henkilövaali on vaalitapa, jossa äänestäjät äänestävät suoraan yksittäisten ehdokkaiden välillä. Tämän vastakohtana on listavaali, jossa äänestäjät äänestävät useampia ehdokkaita käsittävien listojen välillä.


title: Henkilövaali

text: Suomen valtiollisessa ja kunnallisessa politiikassa ei ole käytössä enempää puhdas henkilövaali kuin puhdas listavaalikaan, vaan näiden yhdistelmä, henkilökohtainen listavaali. Henkilökohtaisessa listavaalissa äänestäjä osallistuu samalla äänellä sekä listavaaliin että äänestämällään listalla esiintyvien ehdokkaiden väliseen henkilövaaliin.


title: Henkilövaali

text: Vaalitavan listaosuus jakaa edustajapaikat eri puoluelistoille niiden saamien äänimäärien suhteessa. Tämä voidaan toteuttaa monella eri tavalla, jossa Suomessa on käytössä (sekä kunnallis-, eduskunta- että europarlamenttivaaleissa) d'Hondtin menetelmä. Sen mukaisesti kunkin listan ensimmäiseksi vertausluvuksi tulee tämän saama äänimäärä (näissä vaaleissa ehdokkaalle annettu ääni lasketaan suoran sen listan hyväksi, jolla hän esiintyy), toiseksi puolet siitä, kolmanneksi kolmannes, neljänneksi neljännes, jne., ja paikat jaetaan listojen kesken suurimmasta vertausluvusta alkaen.


title: Henkilövaali

text:
Vaalitavan henkilöosuus jakaa listan mahdollisesti saamat paikat joidenkin kyseisellä listalla esiintyvien ehdokkaiden saamiksi paikoiksi. Tämä voidaan toteuttaa hyvinkin monella eri tavalla, joista Suomessa on
edellä mainittujen vaalien yhteydessä käytössä ns. yhden siirtokelvottoman äänen menetelmä (Single Non-Transferable Vote, SNTV). Sen mukaisesti äänestäjä antaa äänensä vain yhdelle ehdokkaalle, ja jaossa olevat N paikkaa menevät niille N:lle ehdokkaalle, jotka saavat eniten ääniä.


title: Blagovarin piiri

text: Blagovarin piiri (, ) on hallintopiiri Baškortostanin länsiosassa noin 70 kilometriä pääkaupungista Ufasta länteen. Piiri on perustettu vuonna 1935 ja siihen kuuluu 16 kylähallintoaluetta. Piirin pinta-ala on 1 611 km².


title: Blagovarin piiri

text: Blagovarin piirissä on noin 25 000 asukasta ja asukastiheys on 16 asukasta/km². Suurimmat etniset ryhmät ovat tataarit, venäläiset ja baškiirit.


title: Karair

text: Karair oli suomalainen lentoyhtiö, joka perustettiin 1947. Vuosina 1963-1996 yhtiö oli Finnairin omistuksessa.


title: Karair

text:
Karhumäen veljekset Niilo (1902–1978), Valto (1905–1985) ja Uuno (1914–1991) olivat syntyisin Multialta, mutta muuttivat myöhemmin Jyväskylän lähelle Keljoon, jossa he aloittivat syksyllä 1924 lentokoneen rakentamisen kotonaan.
He rakensivat 1920-luvulla neljä lentokonetta: Karhu 1, Karhu 2, Karhu 3 ja Tiira.


title: Karair

text: Harrastus laajeni pian ilmailualan liiketoiminnaksi. Veljekset Karhumäki -yrityksen toimintaan kuuluivat 1930-luvulla lentokoulutus, yleisölennätykset, lentokoneiden korjaus ja ilmavalokuvaus sekä tilauslennot. Ilmavoimien kanssa tehdyn sopimuksen pohjalta he alkoivat rakentaa Kuorevedelle lentokonetehdasta, joka laajeni jatkosodan aikana, kun Valtion lentokonetehdas perusti sinne 2VL-tehtaansa, johon Karhumäen tehdas liitettiin.


title: Karair

text: Veljeksistä vanhin Niilo Karhumäki oli aikanaan merkittävä lentäjäsankari ja julkisuuden henkilö, joka kirjoitti lentotoimintaa eloisasti kuvaavat teokset Karhunahas (1959) ja Lentopoikia (1960). Kuoreveden keskustaajamassa Hallissa on Kolhinselän rannalla Karhumäen veljesten elämäntyölle omistettu ympäristötaideteos Lentäjäveljestenaukio.


title: Karair

text: Veljekset Karhumäki Oy aloitti vuonna 1950 säännölliset reittilennot Suomessa ja seuraavana vuonna tilauslennot ulkomaille. Lentoliikenteessä otettiin käyttöön nimi Karhumäki Airways, joka muuttui vuonna 1957 Kar-Air Oy:ksi. Yhtiöllä oli alkuvaiheessa käytössään neljä Douglas DC-3 konetta (OH-VKA..VKD) ja kaksi Convair CV-440 Metropolitan -konetta (OH-VKM, -VKN), joilla lennettiin reittilentoja Suomessa ja Tukholmaan sekä tilauslentoja Etelä-Eurooppaan. Lisäksi ruotsalaiselle tytäryhtiölle Kar-Air Ab:lle hankittiin vuonna 1961 Douglas DC-6B -matkustajakone SE-BDX. Sillä lennettiin tilauslentoja Etelä-Eurooppaan. Vuonna 1961 Kar-Air Oy:n osakepääoma oli 325 miljoonaa markkaa, sen pääkonttori sijaitsi Helsingissä ja sillä oli lentotoimistot Helsingin lisäksi Tampereella, Jyväskylässä ja Joensuussa sekä ulkomailla Tukholmassa, Göteborgissa, Luxemburgissa ja Barcelonassa. Vuoden 1961 aikana yhtiö kuljetti 129 474 matkustajaa, siinä työskenteli noin 250 henkilöä ja sen kahdeksassa lentokoneessa oli yhteensä 301 matkustajapaikkaa.


title: Karair

text: Kar-Air Oy:n molemmat Convair-koneet vaurioituivat pahoin lentoturmissa vuonna 1963 ja yhtiö joutui taloudellisiin vaikeuksiin. Aero O/Y osti tuolloin enemmistön yhtiön osakkeista turvatakseen yhtiön toiminnan jatkumisen. Vaikka Aero omisti 27 % osakkeista, oli sen osuus äänistä 51 %. Muita osakkaita olivat muun muassa Effoa 18 %, Esso 8,7 %, Sampo 7,1 %, KOP 5,2 % ja Yhtyneet Paperitehtaat 4,7 %.


title: Karair

text: Omistussuhteiden muututtua yhtiö teki useita yhteistyösopimuksia Finnair Oy:n kanssa, luopui pääosin reittiliikenteestä ja keskittyi tilauslentoihin. Vuosina 1964–1972 yhtiö operoi kahta Finnair Oy:n aluksi omistamaa DC-6B -konetta (OH-KDA ja OH-KDB) sekä omaa OH-KDC:tä (ex. SE-BDX). Koneilla tehtiin muun muassa useita maailmanympärilentoja.


title: Karair

text: Potkurikoneiden aika matkustajaliikenteessä alkoi 1970-luvun alussa olla lopuillaan ja Kar-Air päätyi vuosina 1971–1972 myymään kaksi DC-6B-koneistaan (KDB ja KDC). Kolmas OH-KDA oli vuonna 1968 aiemmin muutettu kääntyväpyrstöiseksi DC-6B-ST (ST=Swing Tail) -rahtilentokoneeksi ja se lensi aina vuoteen 1980 saakka Finnairin Keski-Euroopan rahtivuoroja. DC-6-kaluston tilalle Kar-Air oy osti vuonna 1972 189-paikkaisen Douglas DC-8-51-suihkumatkustajakoneen OH-KDM:n. Tällä niin kutsutulla viirupyrstöllä lennettiin runsaasti myös Finnairin tilauslentoja aina vuoteen 1980 saakka, jolloin tilauslentoja koskenut yhteistyösopimus Finnairin kanssa loppui. Tämän jälkeen yhteistyö Finnairin kanssa supistui ajoittaiseksi ja koneen käyttöaste supistui minimiin. Kiristyvien melumääräysten ja kohoavan polttoaineen hinnan myötä OH-KDM päätyi vuonna 1985 Belgiaan romutettavaksi ja tilalle vuokrattiin Finnair Oy:ltä DC-8-62 -kone OH-LFZ, joka lensi tilauslentoja aina vuoteen 1987 saakka.


title: Karair

text: Kar-Air lensi myös malminetsintälentoja aluksi Airspeed Oxfordilla OH-VKR (1951-1952). Sitten Lockheed L-18 Lodestar -koneella OH-VKU (1953-1972). Sitten Twin Otterilla OH-KOA (1972). Sitten DC-3:lla OH-VKB (1973–1979) ja lopuksi De Havilland DHC-6 Twin Otterilla OH-KOG (1980–1996). Yhtiöjärjestyksen muutoksen yhteydessä nimestä jäi väliviiva pois vuonna 1980. 1996 KARAIR fuusioitiin FINNAIRiin ja tämän jälkeen OH-KOG lensi edelleen mittauslentoja aina vuoden 2009 loppuun. Yhtiö lensi myös kevytreittikokeilun välillä Oulu–Kuusamo vuosina 1972–1973 Yhdysvalloista hankitulla De Havilland DHC-6 Twin Otter OH-KOA:lla ja tämän koneen tuhouduttua maahansyöksyssä Pudasjärvellä vain seitsemän kuukauden käytön jälkeen helmikuussa 1973, DC-3:lla (OH-VKB). Reitti siirtyi lopulta Finnair Oy:n hoidettavaksi.


title: Karair

text: Finnair Oy:n hankittua vuonna 1986 kaksi Airbus A300B4-203FF -laajarunkoista suihkumatkustajakonetta (OH-LAA ja OH-LAB) päätettiin niiden operointi antaa Karairille. Karair lensi koneilla joulukuusta 1986 alkaen Etelä-Euroopan tilauslentoja aina vuoteen 1992, jolloin ne siirrettiin takaisin Finnair Oy:n laivastoon. Karairille annettiin operoitavaksi kuusi Finnair Oy:n omistamaa uutta ATR 72 -potkuriturbiinikonetta (OH-KRA..KRF) Suomen reittiliikenteeseen.


title: Karair

text: Finnair nosti ostotarjouksellaan omistusosuutensa Karair Oy:stä 95 % vuonna 1992 ja lunastustarjouksellaan seuraavana vuonna 96,4 %:iin ja 97,6 %:iin äänistä.


title: Karair

text: 1990-luvun laman kurittaessa lentoliikennettä päätti emoyhtiö Finnair sulauttaa Karairin Finnairiin syyskuussa 1996. ATR:t maalattiin pian Finnairin väreihin. Samalla malminetsintään varustettu Twin Otter OH-KOG siirrettiin Malmilento Oy:n operoitavaksi. Toteutettu liikkeenluovutus todettiin laittomaksi vuonna 2002 ja Finnair velvoitettiin lunastamaan kaikki jäljellä olevat Karairin osakkeet.


title: Karair

text: Luettelo Veljekset Karhumäki Oy:n 1949–2002 käyttämistä lentokoneista Tervosen (2004, 2007) mukaan:


title: Karair

text:
Luettelo Kar-Airin 1957–96 käyttämistä lentokoneista Tervosen (2004, 2007) mukaan:
Suomen ilmailumuseossa Vantaan lentokentällä on nykyisin esillä kaksi Kar-Air Oy:n matkustajakonetta, Lockheed L-18 Lodestar OH-VKU "Kultakuokka" ja maailman vanhimpiin kuuluva DC-3 OH-VKB. Entinen Kar-Air Oy:n DC-3 OH-VKA on museoituna Münchenin lentoaseman ilmailuhistoriallisessa näyttelyssä, tosin sveitsiläisen Swissairin väreissä ja rekisteritunnuksin, joissa kone ei koskaan ole kuitenkaan lentänyt. Kar-Airin entinen OH-VKN -tunnuksinen Convair Metropolitan lentää yhä Haitissa rekisteritunnuksella HH-VAH. OH-VKN:n sisarkoneesta on maalattu näköiskappale alkuperäisiin Kar-Airin väreihin Malagan lentokentän 50-vuotisjuhlia varten, sillä OH-VKN oli ensimmäinen kentälle koskaan laskeutunut siviilikone vuonna 1959. Näköiskappale sijaitsee Malagan lentokentällä ja sen omistaa Malagan ilmailumuseo.


title: Lawrence Gonzi

text: Lawrence Gonzi (s. 1. heinäkuuta 1953) on maltalainen poliitikko, joka toimi maansa pää- ja talousministerinä. Hän johtaa myös Maltan nationalistipuoluetta. Gonzi nousi pääministeriksi 23. maaliskuuta 2004 juur ennen Maltan liittuymistä EU:hun. Vuoden 2013 parlamenttivaaleissa hänen puolueensa koki tappion ja uudeksi pääministeriksi nousi työväenpuolueen Joseph Muscat.


title: Lawrence Gonzi

text: Gonzi on naimisissa ja hänellä on kolme lasta.


title: Velesin kirja

text: Velesin kirja (, myös Влес книга "Vles kniga", Влескнига "Vleskniga", Книга Велеса "Kniga Velesa", Дощечки Изенбека "Doštšetški Izenbeka", Дощьки Изенбека "Doštški Izenbeka") on väitetysti historiallinen dokumentti, jota useimmat tutkijat pitävät väärennöksenä. Siitä huolimatta monet slaavilaiset uuspakanat pitävät sitä pyhänä kirjanaan muinaisuskoa ja historiaa koskien.


title: Velesin kirja

text: Vuonna 1919 Venäjän sisällissodassa valkoisten puolella taistellut luutnantti Fjodor Arturovitš Izenbek löysi kartanosta läheltä Harkovaa nipun puisia lautoja, joilla oli outoa kirjoitusta. Tappion jälkeen Izenbek lähti maasta Belgradiin, jossa hän vuonna 1923 yritti turhaan myydä löytöään museoon. Vuonna 1925 hän asettui Brysseliin, jossa hän antoi laudat Juri Miroljuboville. Miroljubov oli ensimmäinen, joka alkoi tutkia kirjaa vakavasti. Izenbek käsitteli kirjaa hyvin varovasti, ei sallinut viedä sitä kotoaan ja kieltäytyi, kun Brysselin yliopiston professori ehdotti, että se luovutettaisiin tutkimusta varten. Myöhemmin kieltäytyminen lisäsi väärennösepäilyksiä.


title: Velesin kirja

text: Velesin kirja on kirjoitettu laudoille, joiden koko oli 38 cm × 22 cm × 0,5 cm. Teksti on kaiverrettu puuhun ja sen jälkeen vahvistettu jollakin väriaineella. Kirjainten koko ja muoto vaihtelevat, mikä antaa vaikutelman siitä, että tekstin olisi kirjoittanut useampi henkilö. Jotkut laudoista olivat osittain tai kokonaan mädäntyneet. Puun oli jo aiemmin arveltu toimineen varhaisten eurooppalaisten kirjoitusalustana muun muassa pyökkiä ja kirjaa (esimerkiksi englanniksi "beech" ja "book", saksaksi "Buche" ja "Buch") tarkoittavien sanojen sukulaisuuden vuoksi, mutta Velesin kirja oli ensimmäinen koskaan löydetty tällainen puulle kirjoitettu teksti. Sittemmin on löydetty enemmän samanlaisia tekstejä. Velesin kirja sisältää uskonnollisia tekstejä ja historiankuvauksia. Vanhimmat kirjassa kuvatut tapahtumat on ajoitettu noin 600-luvulle eaa. ja viimeisimmät 800-luvulle jaa.


title: Velesin kirja

text: Viidentoista vuoden ajan Miroljubov entisti, valokuvasi, jäljensi ja käänsi tekstiä. Hän onnistui jäljentämään useimmat laudoista. Elokuussa 1941 saksalaiset valtasivat Brysselin, Izenbek kuoli ja laudat katosivat.


title: Velesin kirja

text: Miroljubov muutti Yhdysvaltoihin ja luovutti materiaalinsa San Franciscon venäläiselle museolle. Ne löysi vuonna 1953 professori A. A. Kurenkov, joka julkaisi ne "Žar-Ptitsa" -lehdessä maaliskuusta 1957 toukokuuhun 1959. Myöhemmin tekstiä tutki S. Paramonov.


title: Velesin kirja

text: Kirjan aitoudesta on esitetty eriäviä näkemyksiä, ja monet tutkijat pitävät sitä väärennöksenä. Kirjan historia voidaan luotettavasti jäljittää 1950-luvun puolivälille, jolloin jäljennös kirjasta ja valokuva yhdestä laudasta ilmestyivät San Franciscon venäläislehdessä. Joidenkin tutkijoiden mielestä koko kirja on tämän sanomalehden toimittajien ja Miroljubovin yhteistyötä (Miroljubov väitti myöhemmin löytäneensä kirjan). Toiset uskovat, että venäläinen Aleksandr Sulakadzev väärensi joko koko kirjan tai tuon ainoan laudan jo 1800-luvun alussa. On myös mahdollista, että Miroljubov löysi yhden tai muutamia aitoja lehtiä Velesin kirjasta ja väärensi loput tukeakseen omaa teoriaansa varhaisslaaveista.


title: Velesin kirja

text: Velesin kirja on kirjoitettu kielellä, joka muistuttaa paljon varhaisia itäslaavilaisia kieliä. Jos teksti muutetaan nykykirjaimistoon, nykyslaavit pystyvät lukemaan sitä. Jotkut asiantuntijat ovat kuitenkin kiinnittäneet huomiota kielen joihinkin piirteisiin - oikeinkirjoitukseen, sanojen käyttöön ja niin edelleen - jotka näyttäisivät viittaavan siihen, että tekstin on "ikäännyttänyt" joku, joka ei täydellisesti hallinnut muinaisslaavia. Toisaalta nämä ongelmat ovat pieniä ja voisivat johtua paikallisista murrevaihteluista. Kirjassa käytetty aakkosto on myös kiistanalainen seikka, sillä se muistuttaa kyrillistä kirjaimistoa. Slaaveilla ei voida todistaa olleen omaa kirjoitusjärjestelmää ennen kyrillisen aakkoston tuloa 900-luvulla.


title: Yölento (kirja)

text: Yölento () on ranskalaisen Antoine de Saint-Exupéryn vuonna 1931 kirjoittama romaani. Saint-Exupéry on tunnettu erityisesti "Pikku prinssi" -kirjastaan. Hän oli sekä kirjailija että lentäjä, joten tämän kirjan aihe oli hänen sydäntään lähellä.


title: Tampere Filharmonia

text:
Tampere Filharmonia () on 97 muusikon vahvuudellaan ainoa täysimittainen sinfoniaorkesteri pääkaupungin ulkopuolella.
Orkesterin taiteellisena johtajana ja ylikapellimestarina aloitti syksyllä 2013 Santtu-Matias Rouvali.


title: Tampere Filharmonia

text: Tampere Filharmonian historia alkaa vuodesta 1930 ja Se kunnallistettiin vuonna 1947 Tampereen kaupungin orkesteriksi ja vuonna 2002 nimi vaihtui Tampere Filharmoniaksi. Orkesterin aiemmista ylikapellimestareista mainittakoon Hannu Lintu, John Storgårds, Eri Klas, Tuomas Hannikainen, Leonid Grin, Ari Rasilainen, Atso Almila, Paavo Rautio, Juhani Raiskinen ja Eero Kosonen. Eri Klas on Tampere Filharmonian kunniakapellimestari ja Jouni Kaipainen sen nimikkosäveltäjä.


title: Tampere Filharmonia

text: Tampere Filharmonia toimii Suomen suurimmassa konserttisalissa Tampere-talossa. Sinfoniakonserttien lisäksi sillä on oma kamarimusiikkisarja, se soittaa oopperaa ja balettia vuosittain ja konsertoi Tampere Biennalessa. Orkesteri tunnetaan lapsille ja nuorille suunnatun musiikkikasvatustoiminnan edelläkävijänä, jolla on Suomen ensimmäinen orkesterin nuorisoklubi. Kotimaan vierailuesiintymisten lisäksi orkesteri on konsertoinut Pohjoismaissa, Virossa, Englannissa, Saksassa, Hollannissa, Espanjassa ja Yhdysvalloissa.


title: Tampere Filharmonia

text: Tuoreimmat yli 50 levytyksestä sisältävät mm. George Enescun, Jouni Kaipaisen, Uljas Pulkkiksen ja Einojuhani Rautavaaran teoksia. Levytykset ovat keränneet tunnustusta ja useita palkintoja, mm. viisi Cannes Classical -palkintoa. Peteris Vasksin toisen sinfonian levytys sai Cannes Classical Disc of the Year 2004 -erikoispalkinnon ja Tiensuu-levy keväällä 2007 ensi kertaa jaetun klassisen musiikin Emma-palkinnon. Rautavaaran Kaivos-oopperan ensilevytys nimettiin vuoden 2012 Grammy-palkintoehdokkaaksi. Uljas Pulkkiksen musiikkia sisältänyt levytys valittiin Yleisradion Vuoden 2011 levyksi.


title: Karo Koivunen

text: Karo Koivunen (s. 19. huhtikuuta 1979 Espoo) on suomalainen jääkiekkoilija, pelipaikaltaan laitahyökkääjä.


title: Karo Koivunen

text: Koivunen aloitti uransa juniorina Espoon Jääklubissa (EJK), josta hän siirtyi Kiekko-Espooseen, ja myöhemmin Jokereihin. Hän ei kuitenkaan vielä debytoinut SM-liigassa, vaan aloitti miesten sarjoissa Mestiksen Kokkolan Hermeksessä ja Kirkkonummen Salamoissa sekä Italiassa. Kaudella 2005–2006 Koivunen debytoi SM-liigassa Pelicansissa.


title: Karo Koivunen

text: 25.1.2007 Koivunen sopi kaksivuotisen jatkosopimuksen Pelicansin kanssa. Sopimus kattaa kaudet 2007–2008 ja 2008–2009. Koivunen sai helmikuussa 2007 nilkkaansa vakavan viillon vastustajan luistimesta. Kauden 2007–2008 alussa Koivunen ei, osin edellisestä loukkaantumisestaan johtuen, onnistunut vakiinnuttamaan pelipaikkaansa Pelicansissa vaan pelasi mm. kahden ottelun ajan HeKissä.


title: Karo Koivunen

text: 2. heinäkuuta 2009 italialainen SG Pontebba ilmoitti, että Koivunen oli tehnyt seuran kanssa sopimuksen. Pontebbassa Koivunen teki 33 pistettä 30 ottelussa. Seuraavaksi kaudeksi hän siirtyi Ruotsin I-divisioonassa pelaavaan HC Asplöveniin.


title: Karo Koivunen

text: Koivunen valittiin vuonna 2005 vuoden rullakiekkoilijaksi Suomessa hänen voitettuaan SM-liigan pistepörssin. Vuonna 2006 hän voitti SM-kultaa Kirkkonummen Thunderin paidassa ja tuli valituksi pudotuspelien parhaaksi pelaajaksi. SM-liigan tähdistökentälliseen hänet on valittu vuosina 2005 ja 2006. Koivusen veli Petro Koivunen on entinen jääkiekkoilija.


title: Karo Koivunen

text: Nykyään Karo Koivunen valmentaa EPS B2 kaudella 2013–2014.


title: Edgar Grospiron

text: Edgar Grospiron (s. 17. maaliskuuta 1969 Annecy) on ranskalainen freestylehiihtäjä, maailmanmestari ja olympiavoittaja. Grospiron voitti kumparelaskun olympiakultaa Albertvillessa 1992 ja pronssia Lillehammerissa 1994. Calgaryssa 1988, jossa kumparelasku oli näytöslajina, Grospiron oli myös voittaja.


title: Edgar Grospiron

text: Grospiron on kumparelaskun maailmanmestari vuosilta 1989, 1991 ja 1995.


title: Plovdiv

text: Plovdiv () on kaupunki Bulgariassa ja saman nimisen alueen pääkaupunki. Asukasluku on 338 152 (2011). Se sijaitsee Maritsa-joen (Марица, kreik. Εβρος, Meriç) varrella muinaisessa Traakiassa. Makedonian kuningas Filippos II antoi kaupungille nimen "Filippopolis", Roomassa se tunnettiin nimellä "Trimontium", slaavit tunsivat sen nimellä "Paldin" ja osmanit nimellä "Filibe". Plovdiv liitettiin Bulgariaan 1885 sen yhdistyessä.


title: Burgas

text: Burgas () on kaupunki Bulgariassa ja samannimisen alueen pääkaupunki Mustanmeren rannalla. Kaupungin asukasluku on 199 484 (2011).


title: Burgas

text: Burgas on viljelyseutua. Siellä kasvatetaan vihanneksia ja hedelmiä, ja siellä on paljon peltoja. Torit ovat suosittuja Burgasissa.


title: Burgas

text: Burgasin kansainvälinen lentoasema sijaitsee kaupungin pohjoispuolella, noin 12 kilometrin päässä kaupungin keskustasta ja on monien turistien liikenneyhteys Sunny Beachille.


title: Ruse

text: Ruse () on kaupunki Bulgariassa ja samannimisen piirikunnan pääkaupunki. Asukasluku on 169 000 (15.3.2007). Ruse sijaitsee maan pohjoisosassa, 244 kilometriä Sofiasta koilliseen. Kaupunki on Tonavan rannalla vastapäätä Romanian Giurgiuta ja kaupunkien välillä on silta, joka on ainoa Romanian ja Bulgarian välinen Tonavan ylittävä silta. Kaupunki on Bulgarian tärkein jokisatama ja huomattava teollisuuskeskus. Lisäksi kaupungissa on telakka. Kaupungin tärkeimmät tuotteet ovat muovi- ja kumitarvikkeet, sähkölaitteet ja maatalouskoneet.


title: Ruse

text: Roomalaiset perustivat jo 100-luvulla Rusen paikalle linnoituksen. Kaupunki tunnettiin laivastotukikohtana nimellä "Sexaginta Prista" ("kuusikymmentä laivaa") ja osmanivallassa nimellä "Rusçuk". Kaupungin kehitys alkoi vuoden 1878 jälkeen.


title: Stara Zagora

text: Stara Zagora () on kaupunki Bulgariassa ja saman nimisen alueen pääkaupunki. Asukasluku on 137 363. Se on Etelä-Bulgarian tärkeä teollisuuskeskus. Se sijaitsee 231 kilometrin päässä Sofiasta ja 85 kilometrin päässä Plovdivista.


title: Stara Zagora

text: Keisari Trajanuksen kunniaksi sille annettiin nimi "Augusta Trajana" ja myöhemmin "Irinipolis" Bysantin keisarinnan mukaan. Bysantti lahjoitti sen 717 bulgaareille ja turkkilaiset valloittivat sen 1371.


title: Pleven

text: Pleven (, aiemmin Plevna) on kaupunki Bulgariassa ja samannimisen alueen pääkaupunki. Asukasluku on 131 152 (2011). Pleven sijaitsee Pohjois-Bulgariassa Tonavan tasangon maatalousalueen keskellä muinaisessa Moesiassa, 170 kilometriä Sofiasta ja 50 kilometriä Tonavasta.


title: Pleven

text: Pleven tunnetaan osana Turkin sotaa vuonna 1877 käydystä Plevnan piirityksestä.


title: Retiisi

text: Retiisi ("Raphanus sativus" var. "sativus") ja retikka ("Raphanus sativus" var. "niger") ovat ristikukkaiskasvien heimoon kuuluvia juureksia. Ne ovat peltoretikan läheisiä sukulaisia ja mahdollisesti siitä kehittyneitä. Retikka on muodoista huomattavasti vanhempi.


title: Retiisi

text: Kasvista syödään usein alkeisvarsi, joskin koko kasvi on syömäkelpoinen, ja sen lehtiä voidaan käyttää salaattina. Euroopassa retiisiä syödään tyypillisesti raakana mutta Aasiassa myös keitettynä.


title: Retiisi

text: Retiisi- ja retikkalajikkeille tyypillinen kirpeys johtuu ristikukkaiskasveille ominaisista glukosinolaateista, jotka ovat rikkipitoisia glykosideja. Kasvin solukkojen rikkoutuessa yhdisteet hajoavat ja syntyy sinappiöljyjä, jotka ovat eri lajikkeilla erilaisia.


title: Retiisi

text: Retiisejä on erivärisiä; nykyään punaiset ovat yleisimpiä. Punaisten lisäksi on olemassa valkoisia, vaaleanpunaisia ja harmahtavia retiisejä; vanhimmat lajikkeet ovat valkoisia. Suurella ja pyöreällä keltaisella lajikkeella on sitruunaa muistuttava ominaismaku. Retiisien ja retikoiden koko vaihtelee. Jotkin yksilöt kasvavat jopa kilogramman painoisiksi.


title: Retiisi

text: Retikan muoto voi olla pyöreä tai pitkulainen, ja se voi olla jopa puoli metriä pitkä. Kesäretikan kuori on valkea tai punertava, mutta talvivarastointia kestävät lajikkeet ovat tummempia ja paksumpikuorisia.


title: Retiisi

text: Itäaasialaista valkoista retikkaa kutsutaan nimellä "daikon". Daikonin yleisin lajike on porkkanan muotoinen ja maultaan mieto, 20–35 cm:n pituinen ja 5–10 cm:n paksuinen.


title: Retiisi

text: Retiisin optimaalinen viljelylämpötila on noin 10 °C. Retiisit kasvavat parhaiten hieman happamassa tai neutraalissa, hedelmällisessä maaperässä ja tarvitsevat paljon kosteutta. Liian kuivassa maaperässä retiisit helposti kitkeröityvät, ja jäykässä maassa mukuloista voi tulla epämuodostuneita. Retiisin kasvuaika kylvöstä sadonkorjuuseen on tyypillisesti noin 35-60 päivää. Niiden kasvattaminen on helppoa myös kotipuutarhassa.


title: Retiisi

text: Retiisiä viljellään paljon erityisesti Alankomaissa, missä kasvukausi avomaalla on tyypillisesti keväällä, esimerkiksi maaliskuussa. Talvella retiisiä voidaan kasvattaa matalissa lasitetuissa tai muovitetuissa tunneleissa, mutta varsinaisia täyskorkeita kasvihuoneita retiisi ei tarvitse.


title: Retiisi

text: Retiisi korjataan pääsääntöisesti käsin mutta laajemmassa viljelymittakaavassa myös koneellisesti. Retiisi säilyy noin 2-3 viikkoa muovipussissa noin 0 °C:n lämpötilassa korjaamisen jälkeen.


title: Retiisi

text: Retiisi on hyväksi hampaille, ikenille, hiuksille ja kynsille.


title: Plevna

text: Plevna tarkoittaa:


title: Blagoveštšenskin piiri

text: Blagoveštšenskin piiri (, ) on kunnallinen itsehallintoalue Baškortostanin länsiosassa Venäjällä. Piiri on perustettu vuonna 1930. Siihen kuuluu Blagoveštšenskin kaupunkikunta sekä 15 maalaiskuntaa. Piirin pinta-ala on 2 291 km².


title: Blagoveštšenskin piiri

text: Blagoveštšenskin piirissä on noin 47 200 asukasta ja asukastiheys on 21 asukasta/km². Suurimmat etniset ryhmät ovat venäläiset (56 % v. 2002), tataarit, marit ja baškiirit.


title: Sliven

text: Sliven () on kaupunki Bulgariassa ja samannimisen alueen pääkaupunki. Asukasluku on 125 268 (2011).


title: Sliven

text: Sliven on kuuluisa Bulgarian "heitukoista", eli vapaustaistelijoista, jotka taistelivat turkilaisia vastaan vuosina 1700 - 1878 ja tunnetaan nimellä "Sadan "voivodin" (kapteenin) kaupunki". Slivenin ympärillä on "Siniset kivet" vuoristo ja siihen liittyvä kansallispuisto. Raikas ilma ja mineraalilähteet tarjoavat monipuolisia mahdollisuuksia vapaa-ajalle ja matkailuun. Bulgarian herätyksen opettaja ja runoilija Dobri Chintulov on syntynyt Slivenissa. Hänen museonsa sijaitsee Slivenin pohjoispuolella. Kaupungin tärkein teatteri sijaitsee pääpuistossa. Se on nimetty Stefan Kirovin mukaan, joka oli näkyvä näyttelijä ja ohjaaja.


title: Mizuki Noguchi

text: Mizuki Noguchi (, s. 3. heinäkuuta 1978 Kanagawa, Japani) on japanilainen kestävyysjuoksija.


title: Mizuki Noguchi

text: Noguchi aloitti kilpailemisen yleisurheilussa kouluaikoinaan. 1997 hän sai sponsorisopimuksen Wacoal-yhtiöltä. Lokakuussa 1998 Wacoalin johtaja Nobuyki Fujita joutui kuitenkin lähtemään yhtiöstä. Noguchin sponsorisopimus irtisanottiin samalla. Hän sai uuden sopimuksen Globaly-yhtiöltä helmikuussa 1999. Noguchi voitti Inyaman puolimaratonin vuonna 1999. Maaliskuussa 2002 hän juoksi ensimmäisen maratoninsa Nagoyassa ja voitti sen. Tammikuussa 2003 hän voitti Osakan maratonin ajalla 2.21.18.


title: Mizuki Noguchi

text: Yleisurheilun MM-kisoissa 2003 Noguchi sijoittui hopealle Catherine Ndereban jälkeen. Ateenan olympialaisissa 2004 hän voitti maratonin ajalla 2.26.20.


title: Mizuki Noguchi

text: Noguchi juoksi 25. syyskuuta 2005 Berliinin maratonilla ennätyksensä ja Aasian ennätyksen 2.19.12. Juoksun väliaikoina hän juoksi 25 kilometrin (1.22.13) ja 30 kilometrin (1.38.49) maailmanennätykset.


title: Dobritš

text: Dobritš () on kaupunki Bulgariassa ja samannimisen alueen pääkaupunki. Asukasluku on 90 375 (2011). Se sijaitsee 30 kilometrin päässä Mustanmeren rannikosta.


title: Dobritš

text: Kaupungin perusti 1500-luvulla turkkilainen kauppias Hacıoğlu Pazarcık, jonka nimeä se kantoi vuoteen 1882 asti. Ortodoksikirkko rakennettiin vuonna 1843. Bulgarialaiset valloittivat kaupungin turkkilaisilta 27. tammikuuta 1878, ja ruhtinas Aleksanteri I antoi sille nimen "Dobrotitsa" Dobrudžan keskiaikaisen hallitsijan mukaan. Kaupunki kuului 1913–1940 Romanialle nimellä "Bazargic". Bulgarian joukot marssivat sinne 25. syyskuuta 1940. Vuodet 1949–1991 kaupunki tunnettiin nimellä "Tolbuhin" Neuvostoliiton marsalkka Fjodor Tolbuhinin mukaan.


title: Menes

text: Menes (n. 3050 eaa.) oli Egyptin faarao ja Egyptin ensimmäisen dynastian perustaja. Tarinan mukaan hän yhdisti Ylä-Egyptin ja Ala-Egyptin yhdeksi valtioksi sekä perusti Egyptin ensimmäisen pääkaupungin Memfisin.


title: Menes

text: Menes hallitsi yli 60 vuoden ajan, kunnes hänet surmasi virtahepo. Hänen katsottiin perineen valtansa suoraan Horus-jumalalta, ja hän oli maansa ensimmäinen ihmishahmoinen hallitsija. On mahdollista, että Narmer-niminen faarao oli sama henkilö kuin Menes, mutta hän saattoi myös olla Menesin edeltäjä.


title: Cabriolet

text: Cabriolet eli avoauto on auton korimalli, jossa on taittuva tai kokoonvetäytyvä katto. Tämä tehdään yleensä joustavasta kankaasta tai vinyylistä. Cabrioletit ovat joitain poikkeuksia lukuun ottamatta kaksiovisia. Coupé-cabriolet -mallissa kokoontaitettava katto on tehty jäykemmästä materiaalista, kuten teräksestä. Amerikan englannissa avoautosta käytetään nimitystä "convertible". Eräät autovalmistajat (esimerkiksi Mazda, Fiat ja Citroen) ovat käyttäneet cabriolet-nimitystä markkinointikikkana myös umpiautoista johon on asennettu haitarikatto.


title: Cabriolet

text: Kaksipaikkaisia avoautoja kutsutaan yleensä roadster-malleiksi. Roadsterissa voi olla pehmeä kokoontaittuva katto tai irrotettava kovakatto.


title: Cabriolet

text: Autoteollisuuden varhaisvuosina, kun automallit vielä jäljittelivät hevosvaunuja, kankainen kuomu oli kovaa kattoa yleisempi sadekate autossa. Vasta 1920-luvun lopulla umpiautot alkoivat käytännöllisyytensä vuoksi syrjäyttää kuomulla varustetut, minkä jälkeen kuomulla varustetusta avoautosta tuli nopeasti oma urheilullinen ja ylellisen ”hauska” autoluokkansa. Vuonna 1927 kahdeksan yhdysvaltalaista autonvalmistajaa esitteli omat "convertible"-mallinsa, ja 1930-luvulla avoautoista alkoi tulla eräänlainen vaurauden, nuorekkuuden ja vapauden symboli.


title: Cabriolet

text: Avoautojen kulta-aikaa Yhdysvalloissa olivat vuodet 1957–1967, ja vuosina 1962–1966 "convertible"-mallien markkinaosuus ylitti 6 prosenttia. 1970-luvulle tultaessa osuus oli laskenut alle prosenttiin. Syinä olivat ilmastoinnin yleistyminen umpiautoissa, kangaskattojen huono kestävyys sekä avoautojen pienet tavara- ja matkustamotilat ja isompi bensiininkulutus. Henkilöautojen tiukentuvat turvallisuusnormit vähensivät osaltaan autovalmistajien kiinnostusta avoautojen rakentamiseen. Vuoden 1976 Cadillac Eldoradoa mainostettiin ”Amerikan viimeisenä convertiblena”. 1970-luvun alkuvuosista 1980-luvun alkuun sen lisäksi ainoat Yhdysvalloissa myydyt avoautot olivat kalliita eurooppalaismalleja: Rolls-Royce Corniche, Alfa Romeo Spider ja Mercedes-Benzin mallit 450SL, 380SL ja 560SL.


title: Cabriolet

text: 1980-luvun alussa Chryslerin pääjohtaja Lee Iacocca toi "convertiblen" takaisin Buickin mallistoon, ja pian Chevrolet, Ford, Pontiac ja Cadillac seurasivat esimerkkiä. Vuonna 1980 esitellystä Volkswagen Golfiin perustuvasta, Karmannin valmistamasta VW Cabrio -mallista tuli 1980-luvulla hyvin suosittu sekä Euroopassa että Yhdysvalloissa. Muita ei-amerikkalaisia malleja maailman uudelleen virinneille avoautomarkkinoille olivat 1980-luvulla Suomessakin valmistettu Saab 900 Cabriolet sekä 1990-luvulla japanilaisen Mazdan esittelemä roadster Mazda MX-5.


title: Cabriolet

text: Useimmissa nykyisissä avoautoissa on itsekantava kori, jossa katto, kattopylväät ja joskus myös etu- ja takaikkunakin kuuluvat korin kantaviin rakenteisiin. Tästä syystä avoautot suunnitellaan eri tavoin kuin saman mallin umpiautot, ja niiden rungon kantava rakenne on erilainen. Ns. "rälläkkä-cabriolet" eli umpiauton muuttaminen avoautoksi leikkaamalla tästä katto pois, vaikkapa kulmahiomakoneella, ei siksi ole Suomessa luvallinen konversio, vaan tällaiset omavaltaiset auton korimallin muuttamiset voivat olla hyvin vaarallisia onnettomuustilanteita silmällä pitäen. Tavallisissa autoissa ei esimerkiksi ole vahvistettuja A-pilareita eikä ympäriajosuojaa.


title: Hellas (yritys)

text: Oy Hellas Ab oli suomalainen makeisalan yritys, joka toimi Maarian pitäjän (kuntaliitoksen jälkeen Turun) Kärsämäen kylässä. Hellaksen tehdas aloitti toimintansa vuonna 1916 entisen Amalienborgin panimon rakennuksissa. Tehtaan perusti turkulainen Gardbergin kauppiassuku. Huhtamäki-Hellas Oy perustettiin vuonna 1934, ja myöhemmin Hellas sulautui osaksi Huhtamäki-yhtymän laajaa yritysrypästä. Vuoteen 2006 asti tehdas toimi osana Leafia.


title: Sedan

text: Sedan eli porrasperä on henkilöautojen yleisin korimalli. Porrasperässä auton takaikkunan alaosan ja tavaratilan luukun välissä on ”porras” eikä luukkua ole saranoitu takaikkunan kanssa yhteen. Sedanit ovat kaksi- tai neliovisia, kun taas hatchbackit eli viistoperät ovat kolmi- tai viisiovisia (takaluukku katsotaan oveksi, mikäli takaikkuna aukeaa sen mukana).


title: Sedan

text: Sanaa ’sedan’ on käytetty joissain kielissä kuvaamaan ’kantotuolia’. Sana siirtyi sittemmin kuvaamaan automallia. Italian murteessa ’sedia’ tarkoittaa ’tuolia’, ja useissa maissa kantotuolia merkitsevä sana on periytynyt latinan sanasta ’sed’, jonka kantasana on ’sella’ – kantotuolin perinteinen nimi.


title: Farmari

text: Farmari on auton korimalli, jossa katto jatkuu miltei perään saakka. Suomessa korimallia kutsutaan farmariksi, mutta muitakin nimityksiä käytetään. Korimallissa on monikäyttöiset sisätilat ja yleensä tavaratilat saadaan farmareissa suuremmiksi kuin muissa malleissa.


title: Farmari

text: Eri automerkkien nimityksiä farmariautomalleista:


title: Alfa Romeo Formula 1 -sarjassa

text: Alfa Romeo on Formula 1 -sarjassa kilpaileva autourheilutalli. Alfa Romeo on osallistunut formuloihin ensin kausina – ja –. sekä uudelleen kaudesta 2019 lähtien.


title: Alfa Romeo Formula 1 -sarjassa

text: Alfa Romeo tuli Grand Prix -autoiluun mukaan vuonna 1924 Vittorio Janon suunnittelemilla autoilla kuljettajanaan Antonio Ascari, joka toi tallille ensimmäisen voiton Cremonassa 1920-luvun puolivälissä. Tallin auto dominoi kilparadoilla 1920-luvulla ottaen lisäksi valmistajien mestaruuden, mutta kuljettaja Ascari menehtyi Montlheryssä järjestetyssä Ranskan osakilpailussa. 1930-luvulla Jano suunnitteli Tipo B-auton, joka voitti 1932-34 välisenä aikana Rudolf Caracciolan ja Tazio Nuvolarin ohjastamana jokaisen kilpailun, johon se osallistui. Vuonna 1933 Alfa Romeo kansallistettiin ja vetäytyi virallisesti kilparadoilta, mutta Ferrari ryhtyi yhteistyöhön tallin jäänteiden kanssa. Talli palasi kilparadoille vuonna 1938, mutta sodan uhan vuoksi talli valmisti pienempien sarjojen autoja ja kätki ne juustotehtaaseen Saksan miehittäessä Italian toisen maailmansodan aikana. Sodan jälkeen esiin kaivetut kilpa-autot dominoivat jälleen kilparatoja ja niillä voitettiin 26 kilpailua putkeen.


title: Alfa Romeo Formula 1 -sarjassa

text: Ensimmäisellä F1-kaudella 1950 Giuseppe Farina ajoi Alfa Romeolla maailmanmestariksi, ja saman teki seuraavalla kaudella Juan Manuel Fangio. Näinä vuosina Alfa Romeolla saavutettiin 10 voittoa, 13 nopeinta kierrosta ja 10 paalupaikkaa. 1950 Alfa Romeo voitti kaikki 6 GP-kisaa joihin se osallistui. Kilpailujen yhteispituus oli tuolloin 2447,6 kilometriä, joista Alfa Romeot johtivat yli 2300 kilometriä. Farinan ja Fangion lisäksi kuljettajana toimi Luigi Fagioli. Tehdas vetäytyi sarjasta sääntömuutosten takia.


title: Alfa Romeo Formula 1 -sarjassa

text: Talli palasi sarjaan kesken kauden 1979, toimitettuaan moottoreita ensin vuonna 1971 March- ja vuonna 1976 Brabham-tallille. Kaudella 1979 talli ei vielä saavuttanut pisteitä, mutta seuraavina vuosina tallin kuljettajat saavuttivat useampia pistesijoja, kaksi paalupaikkaa ja yhden nopeimman kierroksen. Bruno Giacomelli oli kolmas kauden Las Vegasissa ja Andrea de Cesaris tuli kauden kisoissa kahdesti toiseksi; Saksan GP:ssä Hockenheimissa ja Etelä-Afrikan GP:ssä Kyalamissa. Kun Alfa Romeo sulautettiin Fiat SpA:han vuoden 1985 aikana, oli päätetty että kaikki Formula 1 -työ keskitettäisiin Ferrariin ja Alfa Romeo poistui sarjasta.


title: Alfa Romeo Formula 1 -sarjassa

text: Tallin lopettamisen jälkeen Alfan moottoreilla ajoi Osella-talli, viimeisen kerran kaudella .


title: Alfa Romeo Formula 1 -sarjassa

text:
Alfa Romeo palaa Formula 1 -kilpasarjaan kaudelle 2019 kilpakuljettajinaan Kimi Räikkönen ja Antonio Giovinazzi. Lihavoitu merkitsee paalupaikkaa ja "kursivoitu" kilpailun nopeinta kierrosta. DNQ = karsiutui aika-ajoissa.
‡ = Jaettu auto.


title: Turun filharmoninen orkesteri

text: Turun filharmoninen orkesteri on Suomen vanhin ja yksi maailman vanhimpia yhä toimivia sinfoniaorkestereita.


title: Turun filharmoninen orkesteri

text: Orkesteri aloitti toimintansa vuonna 1790 Turun Soitannollisena Seurana. Konserteissa kuultiin mm. Joseph Haydnia ja Ludwig van Beethovenia nykymusiikkina, säveltäjien vielä eläessä. Myös Jean Sibelius on johtanut musiikkiaan yhteensä 18 konsertissa.


title: Turun filharmoninen orkesteri

text: Orkesterin vakinaisina kapellimestareina ovat toimineet Tauno Hannikainen, Toivo Haapanen, Ole Edgren, Jorma Panula, Paavo Rautio, Pertti Pekkanen, Igor Bezrodnyi, Jacques Mercier, Hannu Lintu, Tibor Bogányi ja Petri Sakari. Vuoden 2012 alusta ylikapellimestarina ja taiteellisena johtajana on toiminut Leif Segerstam. Päävierailijana toimi vuosina 2001–2011 Juha Kangas. Orkesterin kunniakapellimestarin arvon on saanut Paavo Berglund, jolla oli yli puoli vuosisataa yhteistyötä orkesterin kanssa.


title: Turun filharmoninen orkesteri

text: Vuonna 2013 orkesterin vakiokokoonpanoon kuului 74 soittajaa, joten se on Suomen neljänneksi suurin sinfoniaorkesteri Helsingin kaupunginorkesterin, Radion sinfoniaorkesterin ja Tampere Filharmonian jälkeen. Orkesteri esiintyy pääasiassa vuonna 1952 valmistuneessa Turun konserttitalossa, joka on Suomen ensimmäinen varsinainen konserttitalo.


title: Turun filharmoninen orkesteri

text: Vuodesta 1979 lähtien orkesteri on säännöllisesti levyttänyt suomalaista musiikkia. Orkesterin ja Karita Mattilan joululevy on myynyt platinaa (2003), samoin levy "Suomalaisia klassisia suosikkisävelmiä".


title: Jeff Hanneman

text: Jeffrey John ”Jeff” Hanneman (31. tammikuuta 1964 Oakland, Kalifornia – 2. toukokuuta 2013 Los Angeles, Kalifornia) oli yhdysvaltalainen kitaristi, joka soitti Slayer-yhtyeessä ja myös sävelsi sille.


title: Jeff Hanneman

text: Hanneman oli hyvin kiinnostunut sodasta. Hän keräili sotavälineitä vapaa-ajallaan. Monet hänen säveltämistään kappaleista käsittelevät sotaa, kuten esimerkiksi tunnetuimpiin Hannemanin sävellyksiin kuuluva "Angel of Death", jonka sanoitukset käsittelevät Josef Mengelen tekemiä ihmiskokeita.


title: Jeff Hanneman

text: Vuoden 2011 alussa Hanneman joutui leikkaukseen saatuaan ilmeisesti hämähäkin puremasta oikeaan käteensä nekrotisoivan faskiitin, ihon ja lihaskerroksen välissä etenevän hengenvaarallisen infektion. Vaikka kitaristin uskottiin palautuvan täydellisesti, hän ei voinut soittaa pian tapahtuneen jälkeen alkaneella Australian kiertueella. Jotta keikkoja ei olisi tarvinnut perua, Hannemanin korvasi Exodus-kitaristi Gary Holt. Holtin lähdettyä palatakseen oman yhtyeensä kiertueelle, uudeksi sijaiseksi ilmoitettiin Cannibal Corpse -yhtyeen kitaristi Pat O’Brien, joka soitti Euroopan-kiertueen loppuun asti. Hanneman palasi lavalle 24. huhtikuuta soittamaan kaksi encore-kappaletta.


title: Jeff Hanneman

text: Vuoden 2012 toukokuussa Slayer ilmoitti, että Jeff Hanneman ei voi osallistua tuleville touko- ja kesäkuun keikoille Euroopassa ja Iso-Britanniassa kätensä vuoksi. Jeffiä tuurasi kiertueella Gary Holt.


title: Jeff Hanneman

text: Hanneman kuoli 2. toukokuuta 2013. Yhtyeen jäsenten mukaan kuolinsyy oli alkoholin aiheuttama maksakirroosi. Hanneman oli kuollessaan 49-vuotias.


title: Jeff Hanneman

text: Vaikka Jeff Hannemanilla on nimikkosarja ESP:n valmistamia kitaroita, hän oli tunnettu Jackson-kitaroiden käyttäjä. Näkyvimmin Hannemanin käytössä vuosien ajan lienee ollut "Jackson Custom Shop Soloist", joka on varustettu kahdella EMG:n mikrofonilla sekä koristeltu Oakland Raidersin, Dead Kennedysin ja Slayerin logotarroilla. Hanneman soitti myös ESP-kitaroilla, jotka oli varustettu niin ikään EMG:n valmistamilla mikrofoneilla.


title: Jeff Hanneman

text: Jeff Hanneman käytti mielellään vanhoja 1980-luvun Marshall-vahvistimia, mallinimeltään JCM-800. Esivahvistimet olivat merkiltään Marshall JMP-1, ja niihin oli kytketty Bossin ekvalisaattorit.


title: Kiss Symphony: Alive IV

text: Kiss Symphony: Alive IV on yhdysvaltalaisen hard rock-yhtye Kissin livealbumi vuodelta 2003. Albumin tuotti Mark Opitz, ja se on yhtyeen Alive-livealbumisarjan neljäs osa.


title: Kiss Symphony: Alive IV

text: Albumi on jaettu kolmeen näytösosaan, joista ensimmäisessä kuuden kappaleen mittaisessa näytöksessä esiintyvät vain Kissin muusikot, eli laulajakitaristi Paul Stanley, laulajabassokitaristi Gene Simmons, kitaristi Tommy Thayer ja rumpali Peter Criss. Kahdessa seuraavassa näytöksessä yhtye esiintyy Melbournen sinfoniaorkesterin säestämänä.


title: Kiss Symphony: Alive IV

text: Kissin alkuperäisen eli Gene Simmonsin, Paul Stanleyn, Peter Crissin ja Ace Frehleyn muodostaman kokoonpanon palattua yhteen vuonna 1996 Kissin oli määrä julkaista Alive IV jo 2000-luvun alussa, sillä albumin julkaisusta tiedotettiin jo vuonna 1999. Albumin kansitaide ehdittiin jo paljastaa, ja levylle konsertissa nauhoitettu Rock and Roll All Nite-kappale ehdittiin myös julkaista jo kuunneltavaksi yhtyeen uran kattavassa, massiivisessa "The Box Set"-kokoelmassa. Albumia ei kuitenkaan julkaistu levy-yhtiö Universal Music Groupin kanssa käynnissä olleiden sopimuskiistojen vuoksi, joiden päätyttyä yhtye päätti siirtyä Sanctuary Records-levy-yhtiölle. Frehley jätti yhtyeen Kiss Farewell Tour-jäähyväiskiertueen jälkeen, sillä Kissin oli määrä lopettaa uransa kyseiseen kiertueeseen. Tämä ei kuitenkaan toteutunut vaan Simmons, Stanley ja yhtyeeseen palannut Criss jatkoivat konsertoimista yhdessä uuden kitaristin Tommy Thayerin kanssa. Tämä kyseinen kokoonpano myös levytti neljännen, julkaistun Alive-levyn.


title: Kiss Symphony: Alive IV

text: Alkuperäinen Alive IV julkaistiin vuonna 2006 osana "Kiss Alive! 1975-2000"-boksia, joka sisälsi kaikki yhtyeen Alive-albumit vuosilta 1975-2000. Kyseisessä julkaisussa albumin nimi on kuitenkin "Alive IV: The Millenium Concert".


title: Chemnitz

text: Chemnitz [] (vuosina 1953–1990 Karl-Marx-Stadt, ) on kaupunki Saksassa Saksin vapaavaltiossa Erzgebirgen juurella. Noin 240 000 asukkaallaan se on Leipzigin ja Dresdenin jälkeen Saksin kolmanneksi runsasväkisin kaupunki. Se on myös niin kutsuttu piiritön kaupunki (), eli se ei kuulu mihinkään Saksan piirikuntaan.


title: Chemnitz

text: Vuonna 1143 nykyisen Chemnitzin paikalla sijaitsi vanhan slaavilaisasutuksen paikalle perustettu benediktiiniläisluostari. Vuonna 1170 keisari Fredrik I Barbarossa antoi sille keisarillisen valtakunnankaupungin oikeudet. Vuonna 1307 kaupungista tuli Meissenin rajakreivin alainen. Jo keskiaikana kaupunki oli tekstiilituotannon keskus; kehitys jatkui teollisen vallankumouksen myötä. Kaupungista tuli yksi Saksan suurimpia teollisuuskaupunkeja, ja se sai nimen ”Saksin Manchester”. Vuonna 1913 kaupungissa oli 320 000 asukasta, enemmän kuin nykyään.


title: Chemnitz

text: Toisen maailmansodan aikana kaupunki tuotti lähes yksinomaan sotilasvarusteita. Sitä pommitettiin raskaasti, ja se tuhottiin 3. maaliskuuta 1945 lähes täysin. Itä-Saksan hallitus päätti tehdä kaupungista sosialistisen mallikaupungin. Vanhoja rakennuksia ei entisöity, vaan kaupunki rakennettiin uudelleen betonista itäsaksalaiseen tyyliin. 10. toukokuuta 1953 se nimettiin Karl Marxin kunniaksi. Saksan jälleenyhdistyttyä vuonna 1990 kaupunki sai takaisin entisen nimensä.


title: Chemnitz

text: Saksojen yhdistymisen myötä raskasta teollisuutta ajettiin alas, ja kaupungin väkiluku on vähentynyt vuodesta 1989 lähtien rankasti: kaupungin yli 300 000 asukkaasta on kadonnut yli 50 000 asukasta.


title: Chemnitz

text: Kaupungissa on vuonna 1836 (tuolloin nimellä Königliche Gewerbschule Chemnitz) perustettu teknillinen yliopisto Technische Universität Chemnitz, jossa on noin 10 000 opiskelijaa. Se on kolmanneksi suurin yliopisto Saksin osavaltiossa.


title: Chemnitz

text: Vuoden 2006 lopussa Chemnitzin asukasluku oli 245 700. Asukkaista miehiä oli 117 653 (48 %) ja naisia 128 047 (52 %). Ulkomaalaisia kaupungissa oli 11 488 (4,7 %). Suurin ikäryhmä oli 65–75-vuotiaat, joita oli 35 519 (14 %).


title: Chemnitz

text: Chemnitzin asukasluku on ollut pitkään laskussa. Korkeimmillaan se oli vuonna 1930, jolloin kaupungissa asui yli 360 000 ihmistä. Maaliskuussa 1990 kaupungissa oli asukkaita vielä 317 486. Asukasluku on pudonnut vuoden 1990 lukemista yli 20 prosenttia.


title: Chemnitz

text: Chemnitz menetti suurimman osan vanhasta rakennuskannastaan toisen maailmansodan raskaissa pommituksissa sekä Itä-Saksan aikana, jolloin valtio toteutti kaupungissa stalinistista kaupunkisuunnittelupolitiikkaa. Joitakin historiallisia rakennuksia on kuitenkin jälleenrakennettu.


title: Chemnitz

text: Yksi kaupungin tunnetuimpia nähtävyyksiä on vuodelta 1971 peräisin oleva Karl Marxin monumentti ("Karl-Marx-Monument"). Filosofi Karl Marxin päätä esittävä veistos on ukrainalaisen taiteilijan Lew Kerbelin työtä. Se on 7,10 metriä korkea ja tehty ukrainalaisesta graniitista. Chemnitzin paikallisväestö kutsuu muistomerkkiä nimellä Nischel, ”pää”.


title: Chemnitz

text: Chemnitzin vanhimpiin maamerkkeihin lukeutuu Roter Turm, ”punainen torni”. Se on rakennettu 1100- ja 1200-luvuilla. Torni on toiminut muun muassa linnakkeena ja se on myös ollut osa kaupunginmuuria. Kaupungin keskustassa Theaterplatz-aukio muodostaa huomattavan arkkitehtuurikokonaisuuden. Sen laidalla sijaitsevat vuonna 1909 avattu kuningas Albertin museo, Chemnitzin oopperatalo ja St. Petrikirche -kirkko.


title: Chemnitz

text: Kaupungin keskustassa sijaitsee myös Doppelrathaus, ”kaksoisraatihuone”. Nimitys juontuu siitä, että gotiikkaa edustavat uusi ja vanha raatihuone on rakennettu toisiinsa kiinni. Vanha raatihuone rakennettiin 1400-luvun lopulla, ja sitä on uudistettu muutamaan otteeseen. Vanhan osan sisäänkäynti Judith Lucretia -portaali on vuodelta 1559. Uuden raatihuoneen rakennutti paikallinen arkkitehti Richard Möbius 1900-luvun alussa.


title: Chemnitz

text: Chemnitzin teollisuusmuseo () esittelee maakunnan teollisuushistoriaa. Museo esittelee moottorien, autojen, rautatiekaluston ja työkalujen valmistusta sekä teollisuuskaupungin ihmisten elämää. Museo toimii entisessä moottoritehtaassa. Se kuuluu Euroopan teollisen perinteen reittiin.


title: Chemnitz

text: Lähimmät kansainväliset lentokentät ovat Dresden (80 km) ja Leipzig-Halle (90 km). Kaupungin läpi kulkee kaksi Autobahn-moottoritietä, A4 ja A72.


title: Chemnitz

text: Chemnitzin (Karl-Marx-Stadtin) ensimmäinen ystävyyskaupunki on ollut vuodesta 1961 Tampere. Muita ystävyyskaupunkeja ovat:


title: Stefan Piesnack

text: Stefan ”Stefu” Karl Heinz Piesnack (s. 24. helmikuuta 1957 Helsinki) on suomalainen kitaristi. Hänet tunnetaan pääasiassa Pelle Miljoonan yhtyeiden kitaristina ja Hanoi Rocksin perustajajäsenenä. Vuodet 2000–2005 hän keikkaili yhdessä entisen Pelle Miljoonan yhtyeiden rumpalin Tumppi Varosen kanssa Problems?-yhtyeessä. Vuonna 2004 Pelle Miljoona & 1980 teki comebackin kokoonpanollaan, johon myös Piesnack kuuluu. Aktiivisen musiikkuransa jälkeen Piesnack on toiminut Suomen Setlementtiliiton, Setlementtinuorten liiton ja Kalliolan omistaman Muuralan Ässäkodin isäntänä.


title: Boknöje

text: Boknöje AB () on vuonna 1982 perustettu norjalaisen Bladkompaniet -kustantamon tytäryhtiö, joka sijaitsee Helsingborgissa Ruotsissa.


title: Boknöje

text: Bladkompaniet on sittemmin fuusioitunut Schibsted -kustannusyhtiöön.


title: Kim Källström

text: Kim Källström (s. 24. elokuuta 1982 Sandviken, Ruotsi) on ruotsalainen jalkapalloilija, pelipaikaltaan keskikenttäpelaaja. Hän pelasi seuratasolla kotimaansa lisäksi Ranskassa, Venäjällä, Englannissa ja Sveitsissä. Hän pelasi Ruotsin maajoukkueessa 131 ottelua ja teki niissä 16 maalia.


title: Kim Källström

text: Junioriurallaan Källström pelasi vuodet 1989–1990 Sandvikens IF:ssä ja vuodet 1990–1996 Partille IF:ssä. Vuonna 1997 hän siirtyi BK Häckenin riveihin, jossa teki ammattilaisdebyyttinsä kaudella 1999. Källström jatkoi Häckenissä vuoteen 2002 asti ja pelasi ensin kauden 1999 Ruotsin toiseksi korkeimmalla sarjatasolla ja kaudet 2000 ja 2001 Allsvenskanissa; viimeisellä Häckenissä pelaamallaan kaudella hän viimeisteli 24 Allsvenskan-ottelussa kahdeksan maalia, enemmän kuin edellisillä seurassa pelaamillaan kausilla yhteensä.


title: Kim Källström

text: Vuonna 2002 Källström siirtyi 12,5 miljoonan kruunun siirtosummalla Ruotsin menestyksekkäimpiin seuroihin lukeutuvaan Djurgårdens IF:ään, jossa hän pelasi kaksi kautta ja voitti seurassa Ruotsin mestaruuden kahdesti ja Ruotsin Cupin kerran, vuonna 2002. Källström kuului seuransa avainpelaajiin ja on ollut molemmilla kausilla Djurgårdenin paras maalintekijä 12 Allsvenskan-osumalla kaudella 2002 ja 14 liigaosumalla kaudella 2003; koko liigan maalipörssissä hän oli kaudella 2002 jaetulla sijalla neljä ja kaudella 2003 sijalla kaksi. Menestyksekkäiden Ruotsissa pelattujen vuosien jälkeen Ligue 1 -seura Rennes hankki Källströmin riveihinsä joulukuussa 2003 18 miljoonan kruunun siirtokorvauksella. Hän pelasi seurassa kolme kautta, minkä jälkeen Ranskan liigaa 2000-luvun alun dominoinut Lyon hankki hänet riveihinsä toukokuussa 2006. Källström pelasi Lyonissa vuoteen 2012 asti. Heinäkuussa 2012 hän siirtyi venäläisseura Spartak Moskovaan.


title: Kim Källström

text: Tammikuussa 2014 Källström siirtyi Spartakista lainalle Arsenaliin. Lääkärintarkastuksessa paljastui selkävamma, jota Källström jäi parantelemaan Lontooseen. Lopulta Källström pelasi vain kolmessa ottelussa Arsenal-paidassa ja palasi lainasopimuksensa umpeuduttua kesällä 2014 takaisin Spartakiin. Kesällä 2015 Källström siirtyi sveitsiläiseen Grasshopperiin.


title: Kim Källström

text: Debyyttinsä aikuisten maajoukkueessa Källström teki helmikuussa 2001 Suomea vastaan pelatussa ottelussa. Arvokisadebyyttinsä hän teki vuoden 2004 EM-kisoissa, joissa hän tuli kolmeen otteluun kentälle vaihdosta ja esiintyi avauskokoonpanossa Italian joukkuetta vastaan pelatussa viimeisessä alkulohko-ottelussa. Hän oli mukana Ruotsin joukkueessa myös vuoden 2006 Saksan MM-kisoissa ja oli avauskokoonpanossa kolmessa ottelussa ja tuli yhdessä ottelussa kentälle vaihdosta. Lisäksi hän pelasi Ruotsin jalkapallomaajoukkueessa EM-kisoissa 2008 ja 2012.


title: Kim Källström

text: Kim Källströmin serkku on Ruotsin MM-jääpallon MM-joukkueessa vuonna 2015 pelannut Johan Östblom.


title: Flying Fish Cove

text: Flying Fish Cove on Australialle kuuluvan Joulusaaren suurin asutuskeskus ja pääasiallinen satama. Se sijaitsee saaren koillisosassa.


title: Flying Fish Cove

text: Vuoden 2011 väestönlaskennassa Flying Fish Covessa oli 1346 asukasta.


title: Flying Fish Cove

text: Lentokenttä sijaitsee muutaman kilometrin päässä.


title: Flying Fish Cove

text: Flying Fish Cove oli ensimmäinen brittien asutus vuonna 1888. Se nimettiin kapteeni Maclearin HMS Flying Fishin mukaan.


title: Jamestown (Saint Helena)

text: Jamestown on Saint Helena, Ascension ja Tristan da Cunhan pääkaupunki, joka sijaitsee eteläisellä Atlantin valtamerellä Saint Helenan saarella. Kaupungin perusti Englannin Itä-Intian kauppakomppania vuonna 1659. Se edustaa Yrjöjen kauden siirtomaa-arkkitehtuuria ja sitä on ehdotettu muun saaren ohella Unescon maailmanperintökohteeksi.


title: Jamestown (Saint Helena)

text: Monet rakennukset on rakennettu paikallisesta vulkaanisesta kivestä. Kaupunki on rakennettu jyrkkien kallioiden väliin, eikä sillä ole juurikaan tilaa laajeta. Tämän vuoksi kallion päälle on rakennettu esikaupunki, Half Tree Hollow, jonne kuljetaan portaita pitkin.


title: Jamestown (Saint Helena)

text: Vuonna 2016 Jamestownin kaupungissa oli 629 asukasta ja Half Tree Hollow’ssa 984 asukasta.


title: Jamestown

text: Jamestown voi tarkoittaa muun muassa seuraavia:


title: George Town (Caymansaaret)

text: George Town on Caymansaarten pääkaupunki, joka sijaitsee saariryhmän suurimmalla saarella Grand Caymanilla. Sen asukasluku on 24 000 (1.7.2003).


title: Forti

text: Forti, tai Forti Corse, oli vuosina 1995 ja 1996 toiminut italialainen Formula 1 -talli, jonka perustivat jo 1970-luvulla italialaiset liikemiehet Guido Forti ja Paolo Guerci.


title: Forti

text: Aiemmin, jopa menestyksekkäästi, Formula 3- ja Formula 3000 -sarjoissa toiminut talli nousi kaudeksi 1995 Formula 1 -sarjaan. Rahoittajina toimivat suurimmalta osin tallin edellisen vuoden F3000-kuljettajan, Pedro Dinizin, tukijoukot. Dinizin perhe omisti Brasiliassa kauppoja, joten perheellä oli yhteyksiä liike-elämään, mikä auttoi Diniziä saamaan sponsoreita. Tallin toiseksi kuljettajaksi valittiin Roberto Moreno.


title: Forti

text: Parmalatin ja Marlboron brasilialaisten tytäryhtiöiden tukeman Fortin talous oli vahvemmissa kantimissa kuin muilla pienillä talleilla, kuten Minardilla, Pacificilla ja Simtekillä. Tallin auto FG01 oli kuitenkin ylipainoinen ja vanhanaikainen. Alkukaudesta Forti-kuljettajien piti esimerkiksi käyttää vaihteiden vaihtamiseen vaihdekeppiä, jota ei enää nykyaikaisissa F1-autoissa ollut. Auto oli toivottoman hidas, eikä siitä ollut aluksi vastusta edes Pacificille puhumattakaan Simtekistä. Tallin talouden ollessa kuitenkin vahva Forti pystyi kehittämään autoaan enemmän kuin esimerkiksi Pacific. Tulokastalliksi auto oli kuitenkin erittäin luotettava, joten Diniz ja Moreno pääsivät usein maaliin.


title: Forti

text: Simtekin pudottua pois Monacon Grand Prix'n jälkeen Forti jäi taistelemaan Pacificin kanssa. Vähitellen Diniz ja Moreno saavuttivat Pacificin suoritustason. Loppukaudesta Fortit sekä Monterminin ohjastama Pacific kävivätkin tasaisia kamppailuja keskenään. Lähtöruudukossa Fortin asemat paranivat, kun Pacificin täytyi loppukaudesta turvautua Gachot'n asemesta hitaisiin maksukuljettajiin, Lavaggiin ja Deletraziin.


title: Forti

text: Australian Grand Prix'ssa Diniz ajoi tallin lyhyen F1-historian parhaan tuloksen sijoittumalla juuri pistesijojen ulkopuolelle, seitsemänneksi, Pedro Lamyn jälkeen. Lamylle Diniz kuitenkin hävisi useamman kierroksen.


title: Forti

text: Kauteen 1996 talli oli lähdössä luottavaisena, mutta kaikki muuttui jo ennen kauden alkua, kun Diniz lähti tallista. Diniz löysi paremman paikan kilpailukykyisemmältä Ligieriltä, ja vei samalla mukanaan Fortin tärkeitä tukijoita, kuten Parmalatin. Myös Moreno lopetti uransa, joten talous heikkeni. Taloustilanteen heikennyttyä uuden auton valmistuminen lykkääntyi, ja talli joutui käyttämään ensimmäisissä kilpailuissa vanhan FG01-auton uudistettua versiota. Kuljettajiksi hankittiin italialaiset Luca Badoer ja Andrea Montermini. Badoer oli näyttänyt osaamistaan kausina 1993 ja 1995 ensin Michele Alboretoa ja sitten Pierluigi Martinia vastaan. Montermini oli puolestaan tehnyt edellisellä kaudella sen, mihin Pacificilla pystyi. Fordin Cosworth-moottorit oli päivitetty Minardin edelleen käyttämästä ED-mallista parempaan Zetec-R -malliin.


title: Forti

text: Kauden alku kuitenkin todisti sen, mitä odotettiinkin. Fortista ei ollut vastusta Minardille, Arrowsille saati Tyrrellille. Lisäksi uusi 107 prosentin sääntö osoittautui haasteeksi, joka pudotti Fortit usein lähtöruudukosta.


title: Forti

text: Argentiinan Grand Prix'ssa sattui Fortin F1-historiaa hyvin kuvaava onnettomuus, kun kilpailussa Luca Badoer osui yhteen kaikista kilpailijoista juuri Dinizin kanssa ja päätyi hitaasta vauhdista huolimatta nurin päin turva-alueelle. Badoer kömpi ulos autostaan ratatoimitsijoiden katsellessa vierestä. Badoer vähätteli tapahtunutta huomauttamalla, että on niitä pahempiakin hänelle sattunut.


title: Forti

text: Tulevaisuus alkoi näyttää paremmalta, kun Espanjan Grand Prix'hin Forti sai tutun keltaisen värityksen tilalle valko-vihreän maalauksen uuden yhteistyökumppanin ansiosta. Guido Forti myi tallin osake-enemmistön irlantilaiselle FinFirstille. Myynnin seurauksena auton kylkiin ilmestyivät Shannonin ja helikopterivalmistaja Sokolin mainokset. Tallin talous ja tulevaisuus vaikuttivat turvatuilta. Badoer ja Montermini karsiutuivat Espanjassa, mutta Kanadassa Badoer voitti aika-ajossa Monterminin lisäksi jopa Arrowsin Rossetin. Taustalla kuitenkin oli ongelmia.


title: Forti

text: FinFirst ei ollut maksanut Fortille sovittuja rahoja, ja tallin kassa tyhjeni siten, ettei talli pystynyt maksamaan Cosworthille moottoreiden leasing-maksuja. Tilanne paheni Fortin ja FinFirstin riidellessä niin, että talli oli kyllä paikalla Saksan Grand Prix'ssa, mutta Cosworth ei suostunut antamaan tallille moottoreita maksurästien vuoksi. Kumpikaan kuljettaja ei ajanut harjoituksissa, ja Montermini seurasi aika-ajot Ferrarin varikkopilttuussa niin sanotusti siviilit päällä.


title: Forti

text: Saksan Grand Prix'n jälkeen tallia ei enää kilpailuihin ilmestynyt, vaikka Guido Forti sai myöhemmin oikeusteitse takaisin määräysvallan Forti Corse -yhtiössä. Varattomana talli ei kuitenkaan pystynyt palaamaan.


title: Lapin kamariorkesteri

text: Lapin kamariorkesteri () on Suomen ja samalla koko EU:n pohjoisin ammattikamariorkesteri.


title: Lapin kamariorkesteri

text: Orkesteri toimii Rovaniemellä, mutta konsertoi säännöllisesti koko Lapin alueella. Orkesterin kotisalina Rovaniemellä on toukokuussa 2011 valmistunut Kulttuuritalo Korundi. 18-jäsenisen orkesterin kapellimestarina ja taiteellisena johtajana on syksystä 1996 toiminut John Storgårds.


title: Lapin kamariorkesteri

text: TV1 on myöntänyt orkesterille Vuoden valopilkku 2003 -palkinnon Kalevi Ahon Luostosinfonian kantaesityksestä (esityksessä oli mukana myös Radion sinfoniaorkesteri). Orkesterin levytys tanskalaisen Vagn Holmboen kamarisinfonioista oli Gramophone Award 2013 ehdokkaana. Elokuussa 2014 Lapin kamariorkesteri vieraili Carinthischer Sommer -festivaalilla Itävallassa ja The BBC Proms-festivaalilla Lontoossa. Kalevi Ahon Theremin- ja käyrätorvikonsertto - levy sai 1900-2000 –lukujen musiikin konserttolevytysten sarjassa arvostetun saksalaisen ECHO Klassik –palkinnon v. 2015 .


title: Omsk

text: Omsk () on kaupunki Lounais-Siperiassa Irtyš- ja Omjoen yhtymäkohdassa Siperian radan varrella. Kaupungissa asuu 1,15 miljoonaa ihmistä (2012). Omsk on Omskin alueen pääkaupunki. Moskovaan on Omskista matkaa noin 2 500 kilometriä.


title: Omsk

text: Omsk on Siperian kasakoiden, Omskin ja Taran piispan sekä Siperian imaamin hallintokaupunki.


title: Omsk

text: Omskin puulinnoitus perustettiin 1716 suojelemaan Venäjän rajaa tasangon nomadeja vastaan. 1700-luvun lopulla pystytettiin kivinen linnoitus, josta on vielä jäljellä Tobolskin ja entisöity Taran portti. Tältä ajalta on vielä olemassa myös saksalainen luterilainen kirkko, asevarasto, tyrmä ja komendantin talo. 1800-luvulla ja 1900-luvun alussa Omskista tuli Länsi-Siperian ja nykyisen Kazakstanin alueen hallinnollinen keskus. Kaupunki menetti merkitystään rajan siirtyessä kauemmas. Sitä käytettiin vankien karkotuspaikkana: mm. Dostojevski eli ja työskenteli Omskissa. Vuonna 1881 asukasluku oli 53 050. Uusi nousu alkoi Siperian rautatien valmistumisen myötä.


title: Omsk

text: Pian vuoden 1917 vallankumouksen jälkeen valkoiset valtasivat kaupungin. Siellä toimi Venäjän sisällissodan aikana kolme peräkkäistä valkoisten hallitusta: Siperian väliaikainen hallitus, väliaikainen yleisvenäläinen hallitus ja amiraali Koltšakin hallitus, joka julisti Omskin Venäjän pääkaupungiksi. Kaupungissa säilytettiin myös keisarillisen pankin kultavarastoja, jotka evakuoitiin ja hävisivät valkoisten vetäydyttyä itään.


title: Omsk

text: Länsi-Siperian pääkaupungiksi tuli kuitenkin Novosibirsk (ent. Novonikolajevsk), jolloin Omsk menetti hallintotoimintonsa. Toinen maailmansota toi Omskiin suuren määrän evakuoitua teollisuutta. Tämän johdosta kaupungista tuli kuitenkin suljettu, eikä sinne päästetty ulkomaalaisia ennen 1990-lukua. 1950-luvulla Siperian öljyvarojen käyttöönoton jälkeen kaupunkiin rakennettiin öljynjalostuskompleksi ja kokonainen "öljytyöläisten kaupunki", joka laajensi kaupunkia pohjoiseen Irtyšin varrelle.


title: Omsk

text: Oheinen taulukko kuvaa Omskin väkiluvun kehitystä väestönlaskentojen kautta. Vuoden 1840 arvo on kuitenkin peräisin Venäjän imperiumin kaupunkeja kuvaavasta tilastosta, eikä se ole varsinaisen väestönlaskennan arvo. Ensimmäinen koko silloisen Venäjän kattanut väestönlaskenta tehtiin vuonna 1897. (Vuosien 1926 ja 1939 arvot puuttuvat tässä vaiheessa.)


title: Omsk

text: Öljy-yhtiö Sibneft on kaupungin suurin työnantaja. Vuoden 1990 jälkeen sotateollisuuden romahdus johti kuitenkin suureen työttömyyteen.


title: Omsk

text: Omsk sijaitsee Irtyš-joen äärellä ja Siperian rautatien varrella. Kaupungissa on jokisatama. Omskin rautatieasema on yksi tärkeä Venäjän rautateiden risteysasema, yksi Siperian radan pääasemista. Se sijaitsee rautateitse noin 2 700 kilometriä Moskovasta itään. Kaupungin kautta kulkee valtatie M51 (Tšeljabinskin kautta lännestä) ja sinne johtavat myös eurooppatiet E30 ja E127 (eli M38 Kazakstanin Pavlodariin). Kaupunkia palvelee myös kansainvälinen Omskin lentoasema.


title: Omsk

text: Omskissa on Inkerin kirkon Siperian rovastikuntaan kuuluva seurakunta.


title: Omsk

text: Jääkiekkoseura Avangard Omsk on kotoisin kaupungista.


title: Omsk

text: Tunnettuja omskilaisia tai siellä vaikuttaneita henkilöitä ovat


title: Antje Harvey

text: Antje Harvey (o.s. Misersky, s. 10. toukokuuta 1967 Magdeburg) on saksalainen uransa lopettanut ampumahiihtäjä, maastohiihtäjä ja olympiavoittaja.


title: Antje Harvey

text: Misersky aloitti uransa maastohiihtäjänä DDR:n joukkueessa, jossa hän voitti pronssia viestissä Seefeldissä 1985. Hän oli maansa mestari 5 km ja 20 km matkoilla, mutta kun hänen isänsä ja DDR:n maajoukkueen valmentaja Henner Misersky erotettiin tehtävästään kieltäydyttyään antamasta anabolisia steroideja tyttärelleen ja muille urheilijoille, myös Misersky pakotettiin lopettamaan uransa kieltäytyen itsekin käyttämästä niitä.


title: Antje Harvey

text: Misersky aloitti kilpailemisen ampumahiihdossa vuonna 1989 neljän vuoden kilpailutauon jälkeen. Vuoden 1991 MM-kilpailuissa hän sai 3 x 7,5 km viestissä pronssia. Albertvillen olympialaisissa 1992 hän voitti kultaa 15 km:n matkalla sekä hopeaa 7,5 km:llä ja 3 x 7,5 km viestissä. Lillehammerissa 1994 Harvey sai hopeaa 4 x 7,5 km viestissä. Maailmancupin osakilpailun hän voitti talvella 1992–1993 Anterselvassa ja Kontiolahdella ja sijoittui cupin kokonaiskilpailussa 1991–1992 seitsemänneksi ja 1992–1993 yhdeksänneksi.


title: Antje Harvey

text: Antje Harvey lopetti uransa voitettuaan 1995 MM-kultaa viestissä. Hän avioitui vuonna 1993 amerikkalaisen Ian Harveyn kanssa ja sai kaksi tytärtä (Hazel s. 1996 ja Pearl s. 2001). Vuonna 2000 Harvey sai Yhdysvaltojen kansalaisuuden.


title: Vitoria-Gasteiz

text: Vitoria-Gasteiz (, , virallisesti molemmilla kielillä Vitoria-Gasteiz) on Álavan maakunnan ja Baskimaan itsehallintoalueen pääkaupunki Pohjois-Espanjassa.


title: Vitoria-Gasteiz

text: Kaupungin väkiluku vuonna 2015 oli 243 918. Se on väkiluvultaan itsehallintoalueen toiseksi suurin kaupunki.


title: Vitoria-Gasteiz

text: Vitorian perusti 1181 Navarran kuningas Sancho VI vanhan asutuksen paikalle ja linnoitti sen. Vuonna 1200 se päätyi Kastilialle Alfonso VIII:n valloittamana. Vuonna 1431 se sai kaupunkioikeudet Kastilian Juhana II:lta. Espanjan itsenäisyyssodassa käytiin 21. kesäkuuta 1813 Vitorian taistelu, jossa Wellingtonin herttua Arthur Wellesley löi ranskalaiset perin pohjin. Kaupungin torilla on taistelun muistoksi muistomerkki "Gudua omentzeko estatua" (esp. Monumento a la batalla de Vitoria) .


title: Vitoria-Gasteiz

text: Vanhakaupunki on hyvin säilynyt ja siellä on merkittäviä rakennuksia: "Sokaren Etxea" (esp. Casa del Cordón), goottilainen Pyhän Marian katedraali ("Gasteizko Santa Maria katedrala", esp. Catedral de Santa María de Vitoria), arkeologinen museo ja "Otxanda Andrearen dorrea" (esp. Torre de Doña Ochanda), jossa sijaitsee luonnontieteellinen museo. Asemuseo ("Arabako Arma Museoa", esp. Museo de Armería) esittelee aseita ja asevarusteita eri puolilta maailmaa esihistorialliselta ajalta 1900-luvulle asti.


title: Vitoria-Gasteiz

text: Vitoria-Gasteizin talous on monipuolista, ja muun muassa DaimlerChryslerilla ja Naipes Heraclio Fournierillä on toimintoja kaupungissa. Kaupunki on tilastoitu usein korkealle Espanjan kaupunkien elintasomittareissa, ja viheralueiden määrässä mitattuna se on Euroopan ykkönen 42 neliömetrillä asukasta kohden. Vitoria-Gasteiz oli vuoden 2012 Euroopan vihreä pääkaupunki.


title: Vitoria-Gasteiz

text: Kaupungin suurin jalkapalloseura Deportivo Alavés pelaa Espanjan korkeimmalla tasolla, Primera Divisionissa. Kaupungissa järjestetään kansainvälinen jazzfestivaali vuosittain heinäkuussa.


title: Ventura Pons

text: Ventura Pons Sala (s. 1945 Barcelona) on katalonialainen elokuvaohjaaja, -käsikirjoittaja ja tuottaja. Pons teki ensin pitkän uran teatterissa ja televisiossa. Sen jälkeen hän ryhtyi kuvaamaan katalonialaisia ja espanjalaisia kansankomedioita elokuvina. 1990-luvulla hän kiinnostui katalaanikirjailijoiden teksteistä ja teki elokuvia Benet i Jornetin ja Sergi Belbelin näytelmiin ja novelleihin kirjoittaen usein itse käsikirjoituksen. Nämä yhteiskunnalliset ja usein haastavat aiheet ovat saaneet kiitosta elokuvajuhlilla ("El perque de tot plegat", "Amic/Amat", "Caries, morir (o no)"). Ponsin käsikirjoitukset ovat saaneet palkintoja ja katalaaniyleisö on juhlinut Ponsia kirjailijoidensa kansainvälisestä esille nostamisesta. Sittemmin Pons palannut populaareihin aiheisiin ja tehnyt elokuvia amerikkalaisen mallin mukaan.


title: Ventura Pons

text: Pons on vieraillut Suomessa Espoo Ciné -elokuvajuhlilla vuonna 1999, jolloin festivaalilla esitettiin hänen elokuvansa "Amic/Amat" (1998).


title: Vitoria

text: Vitoria voi tarkoittaa ainakin seuraavia:


title: Elche

text: Elche, katalaaniksi Elx on kaupunki Espanjassa Valencian Baix Vinalopón comarcassa lähellä Välimerta. Sen asukasluku vuonna 2014 oli noin 229 000. Vinalopó-joki virtaa kaupungin halki.


title: Elche

text: Kaupungissa on merkittävää kenkäteollisuutta, kumiteollisuutta ja matkailua. Elchessa on Ciutat d'Elx -konferenssikeskus, kansainvälinen lentokenttä Aeroport de L'Altet ja yliopisto Universidad Miguel Hernández.


title: Elche

text: Lähistöllä on UNESCOn maailmanperintökohteeksi julistettu Euroopan suurin palmumetsä.


title: Elche

text: Kaupungin jalkapalloseura Elche CF pelaa Segundadivisiónissa.


title: Requiem (Mozart)

text: Requiem d-molli, KV 626 on Wolfgang Amadeus Mozartin pääosin säveltämä sielunmessu, jonka parissa hän työskenteli kuolinvuotenaan (1791). Teoksen viimeisteli pääasiassa Franz Xaver Süssmayr ja se valmistui lopullisesti seuraavana vuonna. Teos on kirjoitettu neljälle solistille (sopraano, altto, tenori, basso), kuorolle ja klassisminajan orkesterille. Kokoonpanossa on kaksi basettitorvea, kaksi fagottia, kaksi trumpettia, kolme pasuunaa, patarumpu, viulut, alttoviulu sekä basso continuo, joka koostuu sellosta, kontrabassosta ja uruista.


title: Requiem (Mozart)

text: Teoksen tilasi heinäkuussa 1791 kreivi Franz von Walsegg zu Stuppach, joka halusi kunnioittaa sillä vastikään kuolleen vaimonsa muistoa. Kreivin tarkoitus oli esittää teos omana sävellyksenään. Mozart sai teoksesta ennakkopalkkiota 60 dukaattia ja lupauksen lisäpalkkiosta, kun teos valmistuisi. Kesän Mozart oli kiireinen kahden oopperansa Taikahuilun ja La clemenza di Titon kanssa ja säveltäjä palasi teoksen pariin vasta syksyllä palattuaan Wieniin. Marraskuun lopulla säveltäjä sairastui tautiin, jonka lääkäri myöhemmin nimesi sotilaskuumeeksi (vaikka aiheesta on vuosisatojen aikana esitetty lukuisia teorioita). Joulukuun 4. iltapäivänä Mozart tunsi itsensä niin terveeksi, että esitti ystäviensä kanssa osia edelleen keskeneräisestä Requiemistaan. Samana iltana hänen tilansa huononi nopeasti ja hän kuoli 5. joulukuuta, viisi minuuttia yli puolenyön.


title: Requiem (Mozart)

text: Mozartin kuollessa Requiem oli edelleen keskeneräinen ja säveltäjän vaimo Constanze antoi teoksen viimeistelyn Josef Eyblerille, joka kuitenkin pian luopui tehtävästä ja käsikirjoitus päätyi Mozartin entisen oppilaan Franz Xavier Süssmayrin käsiin, joka lopulta vei teoksen päätökseen. Süssmayr orkestroi teokseen Kyriestä eteenpäin, saattoi Sequentia-osan eli Dies iraen Lacrimosan-jakson loppuun 22 uudella tahdilla ja sävelsi sielunmessun puuttuvat osat eli Sanctuksen, Benedictuksen ja Agnus Dein. Viimeiseen osaan, Communioniin, hän uudelleenkäytti teoksen alusta kahta Mozartin säveltämää osaa. Süssmayr sekä Mozartin vaimo sanoivat tämän tapahtuneen Mozartin ohjeiden mukaan. Monet ovat kuitenkin epäilleet, että Mozart ei olisi oikeasti halunnut käyttää toistoa teoksessa. Kreivi Walsegg-Stuppach esitti Requiemin omana sävellyksenään kuolleen vaimonsa kunniaksi 14. joulukuuta 1793.


title: Requiem (Mozart)

text: On mahdollista, että jotkut muut säveltäjät (esimerkiksi Antonio Salieri) olisivat auttaneet Süssmayria, tai että hän olisi laatinut sävellyksen osittain Mozartin jättämien luonnosten pohjalta. On myös epäilty , että vanhempi säveltäjä Maximilian Stadler, olisi saattanut loppuun Domine Jesun orkestraation. Agnus Dei -osio taas muistuttaa Mozartin aiempaa messua (KV 220), ja sen on epäilty perustuneen Mozartin antamiin ohjeisiin tai luonnostelmiin. Yleensä tällaiset näkemykset perustuvat oletukseen, että teoksen hienot osat ovat vahvasti Mozartin vaikutuksenalaisia ja kohdat, joissa nähdään olevan heikkouksia, olisivat puolestaan Süssmayrin tekemiä. Teoksen orkestraatiosta onkin löydetty kömpelyyksiä, joita ei esiinny Mozartin muissa teoksissa. 1900-luvulla teoksesta on tehty lukuisia uusia versioita, joissa on joko paranneltu Süssmayrin orkestraatiota tai radikaaleimmillaan kirjoitettu Mozartin kuoleman jälkeen sävelletyt kohdat kokonaan uudestaan.


title: Gezahegne Abera

text: Gezahegne Abera (s. 23. huhtikuuta 1978 Etya, Arsi, Etiopia) on etiopialainen kestävyysjuoksija.


title: Gezahegne Abera

text: Abera on lähtöisin kahdeksanlapsisesta perheestä Arsin maakunnasta, josta tulee suurin osa etiopialaisista maratoonareista. Hän työskenteli pienestä pitäen isänsä maatilalla. Hän juoksi päivittäin 25 kilometrin pituisen koulumatkan paljain jaloin, mikä auttoi häntä myöhemmin urheilu-urallaan huomattavasti. Abera juoksi ensimmäisen maratoninsa vuonna 1999, kun hän osallistui Los Angelesin maratonille. Hän sijoittui kilpailussa neljänneksi, mikä avasi hänelle paikan Sevillan MM-kisoihin. MM-kisoissa hän juoksi maratonilla yhdenneksitoista. Myöhemmin samana vuonna hän voitti Fukuokan maratonin ajalla 2.07.54, mikä on edelleen hänen ennätyksensä. Vuonna 2000 hän sijoittui Bostonin maratonin toiseksi.


title: Gezahegne Abera

text: Sydneyn vuoden 2000 olympialaisten maratonkilpailun loppuvaiheessa kärkiryhmässä oli kolme miestä: Abera, Tesfaye Tola ja Eric Wainaina. Wainaina yritti irtiottoa 37 kilometrin kohdalla, mutta kaksi kilometriä myöhemmin Abera siirtyi johtoon ja voitti lopulta olympiakultaa. Hänestä tuli 22-vuotiaana kaikkien aikojen nuorin maratonin olympiavoittaja. Seuraavana vuonna hän voitti Edmontonin MM-kisoissa kultaa sekunnin erolla Kenian Simon Biwottiin. Näin Aberasta tuli ensimmäinen juoksija, joka voitti peräkkäisissä kisoissa maratonin olympiakultaa ja MM-kultaa.


title: Gezahegne Abera

text: Vuonna 2002 Abera voitti Funyokan maratonin. Vuonna 2003 hän voitti Lontoon maratonin ajalla 2.07.56, mutta joutui keskeyttämään Pariisin MM-kisoissa loukkaantumisen takia. Hän ei myöskään kyennyt osallistumaan Ateenan 2004 olympialaisiin loukkaantumisten takia.


title: Gezahegne Abera

text: 8. kesäkuuta 2003 Abera meni naimisiin Elfenesh Alemun kanssa. Alemu on Etiopian parhaita naismaratoonareita. Mahtipontisissa häissä oli 25 000 vierasta. Alemun hääjuhlissa käyttämä laahus oli maailman pisin – noin 500 metriä. Abera on kerännyt menestyksellään sievoisen omaisuuden. Näin hänestä on tullut köyhien etiopialaisnuorten esikuva, jonka ansiosta monet pyrkivät pääsemään köyhyydestä urheilemalla.


title: Ilham Al Madfai

text: Ilham Al Madfai (s. 1941) on irakilainen laulaja ja kitaristi. Hän opiskeli Lontoossa arkkitehtuuria.


title: Ilham Al Madfai

text: Al Madfain ensimmäiset yhtyeet olivat Twisters ja 13 ½. Kun hän vuonna 1991 palasi Irakiin ulkomailla työskentelemisen jälkeen, hän perusti yhtyeen Firqat Ilham. Al Madfai asuu tällä hetkellä Bagdadissa.


title: Ilham Al Madfai

text: Al Madfain musiikissa on vaikutteita arabialaisesta perinnemusiikista ja länsimaisesta populaarimusiikista.


title: Jaén

text: Jaén on kaupunki Espanjan Andalusiassa ja Jaénin maakunnan pääkaupunki. Kaupungin asukasluku on 114 238 (2017).


title: Jaén

text:
Maurien valloituksen jälkeen kaupunki, joka tuolloin tunnettiin nimellä "Jayyan", kehittyi kauppakeskukseksi. Kaupungissa on maurien valtakaudelta muistona linnoitus ja kylpylä. Renessanssityylistä katedraalia alettiin rakentaa vuonna 1532, ja se valmistui 1700-luvulla. Kaupungissa on myös piispanistuin. Paikalliset pitävät Jaénia maailman oliiviöljypääkaupunkina. Kaupungissa on kemian-, elintarvike- ja tekstiiliteollisuutta.
"Universidad de Jaén" -yliopistossa on noin 15 000 opiskelijaa.


title: Jaén

text: Jaéniin rakennettiin 4,7 kilometriä pitkä raitiovaunulinja keskustan ja teollisuusalueen välille. Linja avattiin vuonna 2011, ja se oli matkustajilleen ilmainen. Jaénilainen linja-autoyhtiö teki kantelun avajaisten jälkeen, koska sen mielestä ilmaiseksi toimiva raitiolinja vaaransi kilpailun. Tämän jälkeen kaupungin omistamat viisi Alstomin valmistamaa Citadis 302 matalalattiaraitiovaunua eivät ole liikennöineet, mistä koituu kunnalle kustannuksia kuusi miljoonaa euroa vuodessa.


title: Jaén

text: Kaupungin jalkapallojoukkue Real Jaén Club de Fútbol pelaa toisessa divisioonassa.


title: Algeciras

text: Algeciras on kaupunki Andalusiassa, Espanjassa. Kaupungin asukasluku on 118 920 (vuonna 2015). Kaupunki sijaitsee Gibraltaria vastapäätä Gibraltarinsalmen rannalla Välimeren puolella vähän pohjoiseen Tarifasta, joka on Espanjan eteläisin kaupunki.


title: Algeciras

text: Kaupungin nimi tulee arabialaisesta nimestä "Al-Jazeera Al-Khadra", joka merkitsee vihreää saarta. Algecirasista on laivayhteys Tangeriin ja Ceutaan Afrikkaan. Kaupungissa on myös Cepsan öljynjalostamo ja tankkerien lastauspaikka.


title: Algeciras

text: Algeciraksessa sijaitsee Algeciraksen satama, joka on yksi Välimeren vilkkaimmista satamista.


title: Mark Kirchner

text: Mark Kirchner (s. 4. kesäkuuta 1970 Neuhaus am Rennweg) on saksalainen entinen ampumahiihtäjä, maailmanmestari ja olympiavoittaja.


title: Mark Kirchner

text: Kirchner voitti Albertvillen kisoissa 1992 kaksi olympiakultaa (10 km ja viesti) sekä yhden hopean (20 km). Seuraavissa kisoissa Lillehammerissa 1994 hän otti kultaa viestissä. Maailmanmestaruuksia Kirchner voitti kaikkiaan kahdeksan. Kahdesti hän oli maailmancupin kokonaiskilpailun kakkonen (1990–1991, 1992–1993).


title: Moskovan piiri (Pietari)

text: Moskovan piiri () on hallintoalue Pietarissa. Se sijaitsee kaupungin ydinkeskustan eteläpuolella ja rajoittuu pohjoisessa Amiraliteetin piiriin, idässä Frunzen ja Puškinin piiriin, etelässä Leningradin alueeseen ja lännessä Kraasselan ja Kirovin piiriin.


title: Moskovan piiri (Pietari)

text: Moskovan piiri jakautuu viiteen kunnallishallintoalueeseen ja ne ovat asemaltaan Pietarin keskustan kaupunginosia. Kunnallishallintoalueet ovat


title: The Manila Times

text: The Manila Times on filippiiniläinen sanomalehti. Se on ilmestynyt loppuvuodesta 1898 lähtien, joten se on Filippiinien vanhin yhä julkaistava sanomalehti. Lehti on broadsheet ja kokonaan englanninkielinen.


title: Ceviaani

text: Ceviaani on geometriassa kolmioon liittyvä jana. Se yhdistää kolmion kärjen ja sen vastaisen sivun tai sivun jatkeella olevaan pisteeseen, joka ei kuitenkaan ole kolmion kärkipiste. Sivun kohtaamispistettä kutsutaan kantapisteeksi.


title: Ceviaani

text: Nimi "Cevian" tai "cévienne" on alun perin annettu italialaisen Giovanni Cevan kunniaksi. Muunkieliset vastineita nimelle ovat muun muassa , , , , , ja . Se ei ole vakiinnuttanut asemaansa suomalaisessa termistössä, mutta muunlaisen nimityksen puuttuessa tätä nimitystä voidaan käyttää suorana käännöksenä.


title: Ceviaani

text: Kolmion eri kärjistä lähtevät ceviaanit voivat kaikki leikata toisensa yhteisessä leikkauspisteessä, ceviaanipisteessä. Tällaisen leikkauspisteen olemassaolon voi todeta Cevan lauseen avulla.


title: Ceviaani

text: Stewartin lauseen mukaan ceviaanin pituus formula_1 toteuttaa yhtälön formula_2 missä formula_3 ja formula_4 ovat kolmion sivuja ja formula_5 on jaetun sivun formula_6 kärjen formula_7 puoleinen osa ja formula_8 kärjen formula_9 puoleinen osa. Ceviaanin pituus saadaan tästä ratkaistua


title: Ceviaani

text: Seuraavissa ceviaanien pituuksien lausekkeissa formula_11 merkitsee kolmion pinta-alaa, formula_12 ja formula_13 kolmion sivujen formula_14 ja formula_4 vastaisia kulmia sekä formula_1 kolmion piirin puolikasta eli puolipiiriä. Ne ovat kaikki johdettavissa Stewartin lauseesta.


title: Ceviaani

text:
Kantapiste on ceviaanin leikkauspiste kärjen vastaisella sivulla tai sen jatkeella. Jos kantapiste on kolmion sivulla, se jakaa sivun kahteen osaan. Seuraavien ceviaanien kantapisteiden jako-ominaisuuksia:
Kun ceviaanien kantapisteet yhdistää toisiinsa, saadaan uusi kolmio, ceviaanikolmio.


title: Santa Coloma de Gramenet

text: Santa Coloma de Gramenet (esp. "Santa Coloma de Gramanet", hist. "Gramenet de Besòs") on kaupunki Barcelonan maakunnassa Katalonian itsehallintoalueella Espanjassa. Asukasluku oli 117 597 vuonna 2017. Kaupungin erottaa Barcelonasta Besósjoki; välimatka kaupunkien keskustorien välillä on 8 kilometriä.


title: Akseli Nikula

text: Akseli Jalmari Nikula (29. lokakuuta 1884 Tammela – 14. tammikuuta 1956 Helsinki) oli suomalainen lääkäri ja Nuorsuomalaisen Puolueen kansanedustaja 1914 ja 1940–1944. Nikula oli Kansallisen Edistyspuolueen puheenjohtajana 1947–1950 ja Vapaamielisten Liiton varapuheenjohtajana. Hän toimi myös presidentin valitsijamiehenä vuosina 1937, 1940 ja 1943.


title: Akseli Nikula

text: Nikula oli kaksi kertaa naimisissa. Ensimmäinen puoliso oli Lyyli Hilja Suomensaari. He avioituivat 1918. Lyyli Hilja kuoli 1942. Nikula meni uusiin naimisiin vuonna 1947 Ingrid Paulina Nilssonin kanssa.


title: Akseli Nikula

text: Nikula valmistui ylioppilaaksi vuonna 1904. Hänestä tuli lääketieteen kandidaatti 1910 ja lisensiaatti 1915. Vuonna 1918 hän valmistui hermo- ja mielitautien erikoislääkäriksi ja täydensi opintoja vielä fysiatriaan 1924. Nikula toimi lääkärinä eri sairaaloissa ja yksityislääkärinä kuolemaansa 1956 asti.


title: Guillaume Apollinaire

text: Guillaume Apollinaire (26. elokuuta 1880 Rooma – 9. marraskuuta 1918 Pariisi, oik. "Wilhelm Apollonaris de Kostrowitsky") oli runoilija ja taidekriitikko. Hän oli 1900-luvun alkupuolen johtavia ranskalaisia runoilijoita, ja hänen sanotaan keksineen termin surrealismi. Taidekriitikon työllään hän vaikutti dadaismin, kubismin, surrealismin ja futurismin kehitykseen. Apollinaire osallistui vapaaehtoisena ensimmäiseen maailmansotaan Ranskan riveissä ja sai osuman päähänsä. Hän kuoli kaksi vuotta myöhemmin espanjantautiin ja on haudattu Père-Lachaisen hautausmaalle.


title: Guillaume Apollinaire

text: Apollinaire syntyi Wilhelm Albert Vladimir Apollinaris Kostrowitzky-Wążina Roomassa, mutta sai ranskalaisen koulutuksen ja otti nimekseen "Guillaume Apollinaire". Apollinairen äiti Angelica Kostrowicka oli puolalaissyntyinen aatelinen, joka oli syntynyt Helsingissä. Apollinairen isä oli luultavasti sveitsinitalialainen aristokraatti Francesco Flugi d'Aspermont, joka katosi Apollinairen elämästä.


title: Guillaume Apollinaire

text: 7. syyskuuta vuonna 1911 Ranskan poliisi pidätti Guillaume Apollinairen epäiltynä Mona Lisan varastamisesta, mutta vapautti hänet viikkoa myöhemmin. Apollinaire oli kirjoittanut sanomalehdissä, että Louvre pitäisi polttaa. Lisäksi Apollinaire tunsi Géry Piéretin, belgialaisen tauluvarkaan, joka oli poliisin ja Louvren vanha tuttu. Apollinaire ja Piéret eivät tienneet varkaudesta mitään.


title: Guillaume Apollinaire

text: Apollinaire oli yksi Pariisin Montparnassen taiteilijayhteisön jäsenistä. Hänen ystäviinsä kuuluivat Pablo Picasso, Max Jacob, Erik Satie, Jean Cocteau, Marc Chagall ja Marcel Duchamp.


title: Guillaume Apollinaire

text: Apollinairen runous on lähellä symbolismia ja yhdistää perinteisiä runouden muotoja moderniin kuvastoon. Vuonna 1913 Apollinaire julkaisi esseen "Les Peintres cubistes", joka kertoi kubismista.


title: Oleminen

text: Oleminen on filosofinen, ontologinen termi, joka liittyy läheisesti olemassaoloon tai voidaan tulkita sen kanssa yhteneväksi. Mannermainen filosofia, kuten eksistentialismi, on kuitenkin antanut termille oman erityisen merkityksensä.


title: Oleminen

text: Jotkut filosofit ovat kieltäneet, että ”olemisen” käsitteellä olisi mitään merkitystä, koska määritämme olion olemassaolon sen suhteilla toisiin olioihin ja niillä tapahtumilla (muutoksilla, teoilla), joita olioon liittyy.


title: Oleminen

text: Eksistentialistifilosofit, kuten Jean-Paul Sartre, samoin kuin jotkut aiemmat mannermaiset filosofit, kuten G. W. F. Hegel ja Martin Heidegger, ovat käsitelleet olemista paljon. Hegel erotti olioiden olemisen (oleminen itsessään) ihmisten olemisesta ("Geist"). Hän ei kuitenkaan uskonut, että ”olemiselle” voitaisiin hahmotella mitään määritelmää, koska jos olio riisutaan kaikista sen ominaisuuksista (predikaateista), jäljelle jää vain ei-mitään.


title: Oleminen

text: Heidegger pyrki fundamentaaliontologiassaan esittämään alkuperäisen esisokraattisen kysymyksen olemisen mielestä uudelleen. Hän tutki, kuinka kysymys voitaisiin esittää mielekkäästi, koska vaikuttaa, että oleminen on yhtä aikaa sekä kaikkein suurinta, koska se sisältää kaiken mitä on, ja vähäisintä, koska siitä ei voida sanoa mitään erityistä. Heidegger erotteli erilaisia olemisen tapoja:Heideggerille se, joka esittää kysymyksen olemisesta, on Dasein.


title: Oleminen

text: Sartre hyödynsi ajatusta olemisen eri tavoista ja perusti inhimillisen vapauden ajatuksensa ontologisesti erotteluun itsessään-olemisen ja itselleen-olemisen välillä.


title: Ture Hollstén

text: Ture Hollstén (29. syyskuuta 1896 Tammisaaren maalaiskunta – 1. tammikuuta 1978 Dragsfjärd) oli Ruotsalaisen kansanpuolueen kansanedustaja Turun vaalipiiristä.


title: Ture Hollstén

text: Hollstén antoi valitsijamiehenä vuoden 1956 presidentinvaalien kolmannella kierroksella äänensä Urho Kekkoselle, vaikka hänen oletettiin äänestävän Karl-August Fagerholmia. Tieto tästä niin kutsutusta ”151. äänestä” pysyi salassa viisikymmentä vuotta, kunnes vuonna 2006 Hollsténin pojanpoika julkisti tiedon.


title: Ture Hollstén

text: Ilkka Hakalehto haastatteli Hollsténia kesällä 1974 Väinö Tannerista kertovaa elämäkertakirjaansa varten. Tuolloin Hollstén kertoi äänestäneensä Kekkosta yhden kerran vuoden 1956 vaalissa. Se tapahtui kolmannella kierroksella. Kirjan julkaisun jälkeen Kekkonen kirjoitti päiväkirjaansa, että tieto on väärä, koska ”oikeaa ei tiedä muut kuin Niilo Kosola ja minä”.


title: Michelangelo Antonioni

text: Michelangelo Antonioni (29. syyskuuta 1912 Ferrara, Italia – 30. heinäkuuta 2007 Rooma) oli italialainen elokuvaohjaaja ja -käsikirjoittaja, joka aloitti uransa elokuvien parissa kriitikkona. Hänen ensimmäinen menestyselokuvansa oli "Pikku ystävättäriä" (1955), mutta varsinaisen läpimurron hän teki 1960-luvun alussa elokuvilla "Seikkailu", "Yö" ja "Kuumetta". Antonioni teki pääosan urastaan Italiassa, mutta taloudellisesti menestyneimmän elokuvansa "Blow-Up – erään suudelman jälkeen" hän ohjasi Englannissa. Antonioni tunnettiin erityisesti muodollisista ja tyylillisistä kokeiluistaan ja vieraantumisen teemasta.


title: Michelangelo Antonioni

text: Michelangelo Antonioni syntyi Ferrarassa 29. syyskuuta 1912 keskiluokkaiseen perheeseen. Hän opiskeli 1931–1935 Bolognan yliopistossa taloustiedettä. Siellä hän osallistui opiskelijateatterin toimintaan.


title: Michelangelo Antonioni

text: Valmistuttuaan Antonioni työskenteli pankkivirkailijana ja kirjoitti elokuva-arvosteluita ferraralaiseen Corriere Padanoon. Ferrarassa hän yritti ohjata myös ensimmäisen dokumenttielokuvansa paikallisesta mielisairaalasta. Elokuvan tekeminen jouduttiin keskeyttämään, kun potilaat alkoivat saada kouristuksia valaistussa sairaalassa.


title: Michelangelo Antonioni

text: Antonioni muutti 1939 Roomaan, missä hän pääsi Cinema-lehden toimituskomiteaan ja opiskeli lyhyen ajan kuuluisassa elokuvakoulussa Centro Sperimentale di Cinematografiassa. Antonioni teki sopimuksen Scalera Filmin kanssa avustettuaan Roberto Rossellinin elokuvan "Lentäjän paluu" käsikirjoituksen teossa.


title: Michelangelo Antonioni

text: Vaikka Antonioni värvättiin vuonna 1942 Italian asevoimiin, hän jatkoi vapaa-ajallaan elokuva-alalla. Hän oli mukana muun muassa Enrico Fulchigonin elokuvassa "I due Foscari" ja Ranskassa Marcel Carnén elokuvassa "Ikuinen rakkaus". Antonioni palasi vuonna 1943 Ferraraan saatuaan kauppiaan rahoittamaan ensimmäistä elokuvaansa, dokumenttia "Gente del Po". Antonionin varhaisissa lyhytelokuvissa nousee esiin dokumentaarinen kiinnostus miljööseen ja tavallisten ihmisten elämään. Vuonna 1943 kuvattua, mutta vasta vuonna 1947 valmistunutta elokuvaa "Gente del Po" pidetään varhaisena neorealistisena elokuvana.


title: Michelangelo Antonioni

text: Antonioni kirjoitti 1940-luvun puolivälin jälkeen edelleen elokuvakritiikkejä ja käsikirjoituksia sekä käänsi ranskalaista kirjallisuutta. Hän teki lisäksi useita dokumentteja, joista erityisesti "Nettezza urbana" ja "L’Amorosa menzogna" saivat hyvän vastaanoton. Kumpikin elokuvista palkittiin Nastro d’argentolla ja jälkimmäinen kilpaili myös Cannesin elokuvajuhlilla. Dokumenttien ansiosta Antonioni sai Vallani Filmiltä rahoituksen ensimmäistä näytelmäelokuvaansa varten.


title: Michelangelo Antonioni

text: Antonionin ensimmäinen näytelmäelokuva oli Luchino Viscontin "Riivaajista" vaikutteita saanut "Erään rakkauden tarina". Se kertoi näennäisesti miehestä ja naisesta, jonka aviomiehen murhaa he suunnittelivat. Elokuva antoi jo ensimmäiset viitteet Antonionille tyypillisestä tarinankerronnasta. Vaikka aviomies kuoleekin, elokuva ei kerro, murhasiko rakastavaiset tämän, vaan se keskittyy rakastavaisten tunteisiin.


title: Michelangelo Antonioni

text: Kaksi vuotta "Erään rakkauden tarinan" jälkeen valmistui Antonionin toinen elokuva, "I vinti", joka kertoi kolme irrallista tarinaa nuorisorikollisista Roomassa, Pariisissa ja Lontoossa. Sen rahoitti alkujaan katolinen tuotantoyhtiö, mutta se joutui sensuurin kynsiin sekä Italiassa että Ranskassa. Italiaan sijoittunut episodi leikattiin maassa lähes tunnistamattomaksi, ja Ranskassa koko elokuva oli kielletty yli kymmenen vuoden ajan. Antonionin kolmas elokuva oli "Nainen vailla sielua" (1953). Vaikka siinä olikin vielä perinteinen juonirakenne, niin siinä nähtiin myös Antonionille tyypillistä kuvausta: vierautta käsittelevässä elokuvassa on nainen päähenkilönä. Samana vuonna hän teki jakson nimeltä ”Tentato suicidio” Cesare Zavattinin episodielokuvaan "L’amore in città".


title: Michelangelo Antonioni

text: Vuonna 1955 ensi-iltansa saanut Cesare Pavesen romaaniin löyhästi perustunut "Pikku ystävättäriä" oli Antonionin ensimmäinen todellinen menestyselokuva. Se voitti Venetsian elokuvajuhlilla Hopeisen leijonan ja kaksi Nastro d’argentoa.


title: Michelangelo Antonioni

text: Vaikka Antonionin aikaisimmassakin elokuvassa oli jo nähtävissä hänen omanlainen tyylinsä, vuonna 1957 ensi-iltansa saanutta "Huutoa" pidetään uuden vaiheen alkuna. Sen jälkeen Antonioni keskittyi erityisesti muodollisiin ja tyylillisiin kokeiluhin sekä vieraantumisen teemaan. "Huuto" oli myös ensimmäinen elokuva, jossa näytteli Antonionin 1960-luvun luottokasvo Monica Vitti.


title: Michelangelo Antonioni

text: "Huutoa" seuranneita kolmea elokuvaa, "Seikkailua" (1960), "Yötä" (1961) ja "Kuumetta", pidetään eräänlaisena trilogiana, koska niiden tyyli, yhteiskunnallinen asetelma, teema, juoni ja erityisesti Monica Vittin esittämä hahmo ovat yhtenäiset. Kaikki kolme elokuvaa käsittelevät modernissa maailmassa tapahtuvaa vieraantumista ja yksinäisyyttä; niiden keskeisimpinä aiheina ovat kommunikaation kuilu sekä miehen ja naisen vaikeus kohdata toisiaan. Monet yhdistävät trilogian tetralogiaksi ja liittävät jatkoksi Antonionin ensimmäisen värielokuvan, "Punaisen erämaan" (1964). Näiden elokuvien myötä Antonioni sai maailmanlaajuista mainetta arvostettuna ja suosittuna elokuvaohjaana.


title: Michelangelo Antonioni

text: Antonioni oli 1960-luvun puolivälissä maailman tunnetuimpia ja ristiriitaisimpia elokuvaohjaajia. Hänen elokuviansa esitettiin säännöllisesti elokuvajuhlilla, ja hän oli lukuisien esseiden ja lehtijuttujen aiheena. Hollywoodissakin kiinnostuttiin Antonionista, joka teki Metro-Goldwyn-Mayerin kanssa sopimuksen kolmesta elokuvasta. Hänen ensimmäinen elokuvansa MGM:lle oli Englannissa kuvattu "Blow-Up – erään suudelman jälkeen", jonka pääosissa oli brittinäyttelijät David Hemmings ja Vanessa Redgrave. Elokuva oli tyylillisesti perinteisempi ja nopeatempoisempi kuin Antonionin aiemmat elokuvat, ja se oli myös hänen uransa taloudellisesti menestynein. Elokuva oli satiirinen kuvaus Lontoosta, ja se vaikutti merkittävästi myös niin kutsuttuun ”uuteen Hollywoodiin”. "Blow-Up" voitti Cannesin elokuvajuhlien Kultaisen palmun ja oli ehdolla kolmeen Bafta-palkintoon, kahteen Oscar-palkintoon ja Golden Globeen. Lisäksi se voitti Italiassa parhaan vieraskielisen elokuvan Nastro d’argenton.


title: Michelangelo Antonioni

text: "Blow-Upin" jälkeen Antonioni teki ensimmäisen elokuvansa Yhdysvalloissa. Opiskelijaprotestiliikkeestä kertonut "Zabriskie Point" oli taloudellinen katastrofi. Se myös merkitsi Antonionin aktiivisimman vaiheen loppua. Sen jälkeen Antonioni palasi dokumenttielokuvan pariin ja teki elokuvan "Chung Kuo – Kiina" (1973). Flopanneen "Zabriskie Pointin" jälkeen Antonioni onnistui palaamaan jälleen huipulle elokuvalla "" (1975), jonka pääosaa näytteli Jack Nicholson. Muun muassa elokuvakriitikko David Thompson on kutsunut sitä 1970-luvun parhaimpiin kuuluvaksi elokuvaksi. Siinä Antonioni palasi tuttuihin teemoihinsa: Nicholsinin roolihahmo tunsi syvää vierautta ja hänen oli identiteettikriisinsä takia vaikea luoda syvällistä suhdetta Maria Schneiderin esittämään naiseen.


title: Michelangelo Antonioni

text: Elokuvan "Ammatti: reportteri" jälkeen Antonioni vetäytyi hetkeksi elokuvanteosta. Syyksi hän kertoi halunsa opiskella uusia tekniikoita. Hän käytti ennen vuoden 1979 paluutaan aikaansa myös varhaisempiin intohimoihinsa, kuten maalaamiseen ja kirjoittamiseen. Monica Vitti suostutteli Antonionin ohjaamaan Jean Cocteaun näytelmän "L’aigle a deux têtes" (”Kaksipäinen kotka”) pohjalta televisioelokuvan "Il Mistero di Oberwald", joka oli paljon kevyempi kuin monet Antonionin aiemmista elokuvista. Laimean vastaanoton saanutta elokuvaa seurasi vuonna 1982 "Identificazione di una donna", joka sai huomattavasti paremman vastaanoton.


title: Michelangelo Antonioni

text:
Antonionin useat tuotannot keskeytyivät taloudellisen tilanteen takia, joten hän palasi jälleen maalaustaiteen ja kirjallisuuden pariin. Hän julkaisi muun muassa Gulio Einaudin kanssa novellikokoelman "Quel bowling sul Tevere", piti taidenäyttelyn Venetsiassa ja ohjasi 1984 Gianna Nanninin musiikkivideon ”Fotoromanza”. Antonioni oli tekemässä vuonna 1985 elokuvasovitusta omasta novellistaan, kun hän sai aivoverenkiertohäiriön, joka keskeytti projektin. Vaikka se vammautti hänet pahasti eikä hän pystynyt sanomaan kerrallaan kuin muutaman sanan, hän jatkoi silti vielä uraansa.
Antonioni työskenteli mukana televisiotuotannossa, joka teki dokumenttia vuoden 1990 jalkapallon MM-kilpailuista. Näytelmäelokuvien pariin hän palasi 1995, jolloin italialaiset tuottajat houkuttelivat hänen ohjaamaan tarinoidensa pohjalta elokuvan "Pilvien takana". Antonionin vanhuudenheikkouden takia saksalaisohjaaja Wim Wenders tuotiin avustamaan elokuvanteossa. Lisäksi Antonionin vaimo Enrica auttoi tulkitsemalla vaivoin puhuvan ohjaajan ohjeet näyttelijöille. Antonioni teki vielä kymmenennellä vuosikymmenellään yhden elokuvan, kun hän ohjasi osion rakkaudesta ja seksuaalisuudesta kertovaan elokuvaan "Eros" (2004), johon omat osionsa tekivät myös Steven Soderbergh ja Wong Kar-wai.


title: Michelangelo Antonioni

text: Antonioni oli kahdesti naimisissa, mutta hänellä ei ollut lapsia. Hänen 12 vuotta kestänyt liittonsa Letizia Balbonin kanssa päättyi vuonna 1954, mikä aiheutti hänelle masennusta ja pahensi hänen unettomuuttaan. Antonioni meni naimisiin toisen vaimonsa Enrica Ficon kanssa vuonna 1985.


title: Michelangelo Antonioni

text: Antonioni kuoli Roomassa 94-vuotiaana vuonna 2007. Aiemmin samana päivänä oli kuollut myös toinen 1900-luvun merkittävimmistä elokuvaohjaajista, Ingmar Bergman. Antonioni haudattiin kotikaupunkiinsa Ferraraan.


title: Michelangelo Antonioni

text: Antonioni pyrki irtautumaan monissa teoksissaan juonivetoisesta elokuvasta ja kuvaamaan ihmisen mielenliikkeitä ja tajunnansisältöä. Ympäristöllä on usein tätä päämäärää kuvastava merkitys, ja esimerkiksi Peter von Bagh vertasi päähenkilöiden vaeltelua vastineena kirjallisuuden sisäiselle monologille. Arkkitehtuuri onkin Antonionin elokuvissa tyylillinen elementti, ja kriitikko Seymour Chatmanin mukaan esimerkiksi elokuvissa "Yö" ja "Kuumetta" kaupunkinäkymät ovat elokuvan päähenkilöitä. Antonioni on tästä syystä yhdistetty usein kaupunkiympäristöjen kuvaajaksi, vaikka elokuvien roolihahmot eivät pystykään nauttimaan kaupunkilaiselämästään.


title: Michelangelo Antonioni

text: Antonioni hylkäsi elokuvissaan juonikuvioiden lisäksi rytmiin ja selkeyteen liittyneet tavat ja keskittyi epämääräisiin henkilöhahmoihin. Hän nosti elokuvissaan useita kysymyksiä, muttei usein antanut niihin mitään vastausta: elokuvien hahmot saattoivat esimerkiksi toimia ilman selitystä itsetuhoisesti. Antonionin elokuvat olivatkin enemmän tarkkailevia, ja niiden päähenkilöiden päämäärät vain etäisesti määriteltyjä. Ihmiset esitettiin näin eräänlaisessa vieraantuneisuuden tilassa. Antonioni on luonnehtinut hahmojensa tilaa termillä ”la malattia dei sentimenti”, jolla hän tarkoitti tunne-elämän sairautta, johon kuuluvat tunteiden epävarmuus, seksuaalisten kokemusten tavoittelu ahdistuksen torjumiseen, kommunikoinnin vaikeus ja todellisuuspakoisuus.